qundao/data-zh-poetry huggingface dataset:
初夏雜詠五首·其三
作者：陸游
朝代：宋

屐路緣虛壁，棋軒枕小灘。
玄言不愧籍，熟睡却輸摶。
咄咄書常懶，便便腹本寬。
山園時節好，杏子已微丹。
初夏雜詠五首·其二
作者：陸游
朝代：宋

病退身仍健，年侵趣更高。
芳醪溢蠻榼，短褐束郿縚。
本不營三窟，何由挫一毫。
烟帆幾時掛，長嘯破秋濤。
初夏雜詠五首·其五
作者：陸游
朝代：宋

昔日江湖上，飄然無定居。
頻傾京口酒，亦食武昌魚。
北首心空壯，東歸憤不攄。
豈知牙齒落，送老一茆廬。
初夏雜詠五首·其四
作者：陸游
朝代：宋

去日驚鑽燧，窮途困負薪。
故人天末遠，薄俗眼邊新。
踽踽飄零客，悠悠剩長身。
寸心知已矣，端欲爲誰陳。
初夜
作者：陸游
朝代：宋

初夜多幽興，危闌偶獨憑。
月陞星盡沒，風勁雪重凝。
身似遊邊客，心如退院僧。
奇寒不可耐，歸對北窗燈。
初夜暫就枕
作者：陸游
朝代：宋

街鼓鼕鼕欲斷時，官閑惟與睡相宜。
褰帷卧看初升月，轉枕重思未穩詩。
偃仰少安真得策，欠伸徐起頓忘疲。
悠然已在羲皇上，莫遣兒曹取次知。
初寒
作者：陸游
朝代：宋

久雨重陽後，清寒小雪前。
拾薪椎髻僕，賣菜掘頭船。
薄米全家粥，空床故物氈。
身猶付一歃，名字更須傳。
初寒
作者：陸游
朝代：宋

今日霜露冷，凜然悲暮秋。
垂帷跨微火，發篋出輕裘。
徂歲逝將換，殘生愈覺浮。
一杯還自閔，小獵記梁州。
初寒
作者：陸游
朝代：宋

我窮不自活，萬事付天公。
今年寒苦晚，霧雨常濛濛。
雖逭裘褐憂，坐念疾病攻。
清夜喜不寐，萬木號西風。
新霜纔幾何，瘴癘一掃空。
曉看烏臼林，已有數葉紅。
微雲時去来，寒日猶曈曨。
振衣起出户，一笑尋鄰翁。
初寒
作者：陸游
朝代：宋

新雁來時歲又殘，丹楓數樹照江干。
前山雲起忽成暝，陋屋雨來初變寒。
身退已收清禁夢，里居終出上恩寬。
作詩老恨無奇思，時取囊中斷稿看。
初寒
作者：陸游
朝代：宋

日月誰能駐，風霜忽已高。
公孫分布被，范叔共綈袍。
䆉䅉炊香甑，蒲萄壓小槽。
所慚才已盡，孤詠不能豪。
初寒
作者：陸游
朝代：宋

江路常逢雨，山城早得寒。
蘭凋初解佩，菊老尚加餐。
節物知何負，情懷自鮮歡。
浮生看已熟，不必夢邯鄲。
初寒
作者：陸游
朝代：宋

船尾寒風不滿旗，江邊樷祠常掩扉。
行人畏虎少晨起，舟子捕魚多夜歸。
茆葉翻翻带宿雨，葦花漠漠弄斜暉。
傷心到處聞碪杵，九月今年未授衣。
初寒
作者：陸游
朝代：宋

蚊蝇掃迹葉飛初，剩喜幽窗讀我書。
牆角短檠真耐久，手中團扇又成踈。
百年作夢行休去，九月無衣亦晏如。
獨恨故人消息斷，寒江誰與倩雙魚。
初寒
作者：陸游
朝代：宋

逐祿天涯半此生，明時寬大許歸耕。
山圍魚市寒無色，雨掠蓬窗夜有聲。
白髮青燈身潦倒，殘蕪落葉歲崢嶸。
爾來有喜君知否，買得烏犍萬事輕。
初寒
作者：陸游
朝代：宋

重雲蔽白日，陂港日夜涸。
秋風纔幾時，已見霜雪作。
人生各有分，豈必衣狐狢。
吳中冬蔬茂，盤筯不寂寞。
摶泥治牆屋，伐篠補籬落。
薄酒亦醉人，問子胡不樂。
初寒
作者：陸游
朝代：宋

雨霽林猶滴，泥新路易乾。
蕭條山步晚，憔悴客衣單。
小女收魚笱，童兒放鴨欄。
初寒豈不好，衰病自無歡。
初寒二首·其一
作者：陸游
朝代：宋

老遇初寒候，貧當絕祿時。
衣裘俱在笥，薪炭不愆期。
鶉滿群童網，魚浮百石陂。
比鄰每分餉，捫腹可無饑。
初寒二首·其二
作者：陸游
朝代：宋

重簾禦晚吹，密瓦護晨霜。
焰焰磚爐火，霏霏石鼎香。
行遲依木杖，坐久穴藜床。
晝亦無聊甚，胡爲厭夜長。
初寒偶出
作者：陸游
朝代：宋

霜氣凋關樹，晴光入市樓。
閑人無造請，佳日亦遨遊。
湖白方新出，淮𧍧亦易求。
秋來幸無病，作意試新篘。
初寒在告有感三首·其一
作者：陸游
朝代：宋

掃地燒香興未闌，一年佳處是初寒。
銀毫地綠茶膏嫩，玉斗絲紅墨瀋寛。
俗事不教来眼境，閑愁那許上眉端。
數櫺留得西窗日，更取丹經展卷看。
初寒在告有感三首·其三
作者：陸游
朝代：宋

横林吹葉水生洲，身落窮山古睦州。
到枕雨聲酣旅夢，背窗燈影動清愁。
氣衝星斗有孤劍，力挽棟梁無萬牛。
未滅匈奴身已老，此生虛負幄中籌。
初寒在告有感三首·其二
作者：陸游
朝代：宋

豪舉當年氣吐虹，即今憔悴一衰翁。
寄懷本自俗塵外，移病何妨寒雨中。
香暖候知銀葉透，酒清看似玉船空。
故人吳蜀音塵斷，安得相攜一笑同。
初寒宴坐
作者：陸游
朝代：宋

微火如螢度篆盤，明窗坐敗幾蒲團。
群兒誰信老懷懶，萬事不禁醒眼看。
道在簞瓢端自足，心閑天地本来寛。
此生自斷君知否，不辦歸裝也挂冠。
初寒對酒
作者：陸游
朝代：宋

晨起常教置一壺，色如鵝氄滑如酥。
侍郎取榼不須笑，司業與錢還復酤。
霜路預愁騎款段，雪舟每憶釣菰蒲。
寒花滿帽君無笑，醉倒偏宜稚子扶。
初寒晨起
作者：陸游
朝代：宋

推枕悠然起，寒燈誰與同。
曉窗俄已白，宿火尚能紅。
老境呻吟外，年華寂寞中。
長饑亦可恨，聊復固吾窮。
初寒書懷
作者：陸游
朝代：宋

嵩雲緱月本閑人，誤落塵中白髮新。
萬事看山差入眼，百年把酒獨關身。
棧邊老馬行安往，床下寒龜息自勻。
藜杖一枝猶好在，未妨閑探早梅春。
初寒獨居戲作
作者：陸游
朝代：宋

開殼得紫栗，带葉摘黄甘。
獨卧維摩室，誰同彌勒龕。
宗文樹雞柵，靈照挈蔬籃。
一段無生話，燈籠可與談。
初寒病中有感
作者：陸游
朝代：宋

楚水楓林霜露新，白頭一叟正吟呻。
牛衣未起王章疾，馬磨何傷許靖貧。
治道本来存簡册，神州誰與静烟塵。
新亭對泣猶稀見，况覔夷吾一輩人。
初寒示鄰曲
作者：陸游
朝代：宋

村北村南數十家，陂池重複谷谽谺。
荻叢缺處見漁火，蓬戶閉時聞紡車。
淺瀨水清雙立鷺，橫林葉盡萬棲鴉。
是中佳興無窮極，懶著青鞋上若耶。
初寒老身頗健戲書二首·其一
作者：陸游
朝代：宋

一身百病老難支，病減身輕偶此時。
窗暖不妨聊假寐，囊空久已罷招醫。
山爐巉絕香生岫，鏊研坡陀墨滿池。
箇裏生涯君莫厭，癡人至死不曾知。
初寒老身頗健戲書二首·其二
作者：陸游
朝代：宋

過雁聲悲落葉稠，孤村景物更禁秋。
窮諳客路風塵惡，老判人間歲月遒。
酒號賢人真古語，疾爲豎子豈吾憂。
山房幸有初寒備，且傍篝爐擁褐裘。
初拜再領祠宮之命有感
作者：陸游
朝代：宋

黄紙初開喜可知，追懷平昔却成悲。
生當京國承平日，仕及皇家再造時。
小草出山初已誤，斷雲含雨欲何施。
兒孫賀罷仍無事，却赴幽人把釣期。
初春
作者：陸游
朝代：宋

元日人日來聯翩，轉頭又見試燈天。
且欣一雪壓災瘴，不怕連陰咽管弦。
陌上漸多酤酒舍，岸邊初理下湖船。
紫姑擬卜元無事，只問今春幾醉眠。
初春
作者：陸游
朝代：宋

柳拂朱橋湖水生，園林處處聽新鶑。
亦知人世當行樂，無奈春陰不肯晴。
走馬章臺身縱老，看花杜曲眼猶明。
只應詩思年來減，預怯同遊議罰觥。
初春
作者：陸游
朝代：宋

裝罷桃符又剪燈，新年光景捷飛騰。
老翁掃盡兒童事，却學禪床入定僧。
初春
作者：陸游
朝代：宋

誰把鵝黄染柳絲，似催鄰曲蹋青期。
已忘萬里封侯志，但憶千回上樹時。
朝雨池塘光瀲灧，暮烟樓觀碧參差。
紫姑欲問還休去，身世從來心自知。
初春二首·其一
作者：陸游
朝代：宋

春入陂湖已折冰，流年誰解繫長繩。
土膏動後麥苗長，桑眼綻來蠶事興。
稅足了無徵欠吏，飯香時有乞齋僧。
開正父老頻占候，已决今年百稼登。
初春二首·其二
作者：陸游
朝代：宋

漠漠春寒罷對棋，霏霏春雨却催詩。
梅花一樹映疏竹，茅屋三間圍短籬。
醉倒幸無官長駡，出遊自有老人期。
年光滿眼吾何憾，又近吳蠶浴種時。
初春出逰
作者：陸游
朝代：宋

春風初來滿刀州，江水照人如潑油。
犢車芳草南陌頭，家家傾貲事遨逰。
萬里橋西繫黄騮，爲君一登散花楼。
半年長齋廢觥籌，興來忽典千金裘。
小桃婀娜弄芳柔，紅蘭茁芽滿春洲。
壚邉女兒不解愁，鬭草纔罷還藏鈎。
可憐世人自拘囚，盎中乾坤舞蜉蝣。
百年苦短去日遒，問君安用萬户侯。
初春出遊戲作
作者：陸游
朝代：宋

緑窗百舌喚春眠，問柳尋花意已便。
京洛化衣無夢去，邯鄲觀伎有詩傳。
銅壺閣下閑欹帽，石鏡坊前戲墜鞭。
酒隠人間君勿誚，定勝山澤作臞僊。
初春幽居二首·其一
作者：陸游
朝代：宋

滿榼芳醪手自携，陂湖南北埭東西。
茂林處處見松鼠，幽圃時時聞竹鷄。
零落斷雲斜鄣日，霏微過雨未成泥。
老民不預人間事，但喜農疇漸可犁。
初春幽居二首·其二
作者：陸游
朝代：宋

小築園林淺鑿池，身閑隨事得遊嬉。
幽花折得露猶溼，嘉木移來根不知。
小蝶弄晴飛不去，珍禽喜靜語多時。
風光未忍輕拋擲，聊付詩囊與酒卮。
初春感事二首·其一
作者：陸游
朝代：宋

馬迹車聲是處忙，經旬無客到龜堂。
水初泛溢黏天綠，梅欲飄零特地香。
世事紛紛人自老，歲華冉冉日初長。
百錢不辦旗亭醉，空愛鵝兒似酒黄。
初春感事二首·其二
作者：陸游
朝代：宋

一樹紅梅已半殘，破裘也復敵春寒。
忍窮過日却差易，負愧終身良獨難。
活火靜看茶鼎熟，清泉自注研池寬。
人生樂處君知否，萬事當從心所安。
初春感懷
作者：陸游
朝代：宋

關河謝遠遊，歲月迫歸休。
敢恨驥伏櫪，但思狐首丘。
雪明窗誤曉，霜點鬢驚秋。
羈旅饒愁思，誰憐季子裘。
初春懷成都
作者：陸游
朝代：宋

我昔薄遊西適秦，歸到錦城逢早春。
五門收燈藥市近，小桃妖妍狂殺人。
霓裳法曲華清譜，燕妬身輕鶯學語。
歌舞更休轉盼間，但見宮衣換金縷。
世上悲歡豈易知，不堪風景似當時。
病来幾與麴生絕，禪榻茶烟雙鬢絲。
初春探花有作
作者：陸游
朝代：宋

燈山昨夢嘆匆匆，便恐新春過眼空。
千縷未揺官柳緑，一梢初放海棠紅。
金羈絡馬閑遊處，彩筆題詩半醉中。
流落天涯何足道，年年常策探花功。
初春晚晴
作者：陸游
朝代：宋

雪盡冰消斂積威，參差碧瓦带斜暉。
土膏漸釋人東作，天氣初和雁北歸。
小閣金船嘗臘酒，華堂銀燭製春衣。
關心雖有尋梅夢，冷蕊幽香事已非。
初春書喜
作者：陸游
朝代：宋

我生本癡絕，萬事不繫懷。
一朝蛻形去，豈問棄與薶。
遊宦三十年，所向無一諧。
偶然有天幸，自退非人排。
黄紙如鴉字，君恩賜殘骸。
剡溪回雪舫，雲門散青鞋。
兩犢掀春泥，一鉢隨午齋。
更當擁布被，高枕聽鳴蛙。
初春書懷七首·其一
作者：陸游
朝代：宋

六十餘年慕古人，即今方近葛天民。
見人各是元非恕，遇事皆安豈怨貧。
小圃鉏耰聊過日，扁舟烟雨尚關身。
出門未覺龍鍾在，禹廟蘭亭又見春。
初春書懷七首·其七
作者：陸游
朝代：宋

愚公不解計安危，行盡人間惡路岐。
難似車登蛇退嶺，險如舟過馬當祠。
平生憂患常難測，送老安閑敢自期。
一事不成應有命，惟將知止報明時。
初春書懷七首·其三
作者：陸游
朝代：宋

數掩蘆藩並水居，一家全似業樵漁。
春寒例謝常來客，老病猶貪未見書。
馴雀正緣拋食慣，芳蘭肯爲礙門鋤。
藥苗滿鉢無人共，賴有溪僧爲破除。
初春書懷七首·其二
作者：陸游
朝代：宋

耄及光陰古更稀，自今惟有數期頤。
食觀本草雖多事，醉讀離騷自一奇。
物外有人閑始見，山中可樂老方知。
武陵好在桃千樹，短櫂相尋亦未遲。
初春書懷七首·其五
作者：陸游
朝代：宋

底處人間無駭機，超遥且喜謝招麾。
千年澗底孤松秀，萬里天邊獨雁歸。
服氣昔常憎火食，遊山近已製荷衣。
青城况有幽人約，會守丹爐隱翠微。
初春書懷七首·其六
作者：陸游
朝代：宋

納祿貧如筮仕初，歸來依舊卧蝸廬。
半池墨瀋臨章草，一碗松肪讀隱書。
長鑱僅供饑子美，清江不療渴相如。
耄期自許詩情在，雪裏猶能跨蹇驢。
初春書懷七首·其四
作者：陸游
朝代：宋

甫及初春日已長，偶同鄰曲集山房。
囊盛古墨靴紋皺，箬護新茶带胯方。
老境不嫌來冉冉，流年直恐去堂堂。
清泉冷浸疏梅蕊，共領人間第一香。
初春欲散步畏寒而歸
作者：陸游
朝代：宋

峭寒漠漠入重貂，酒力欺人凝不消。
春困苦多無處賣，客魂欲斷倩誰招。
一溪水淺梅枝瘦，四野雲酣雪意驕。
欲到前村無奈懶，却尋歸路度西橋。
初春紀事二首·其一
作者：陸游
朝代：宋

窗欞無日影，庭樹無風聲。
微雲淡天宇，非陰亦非晴。
美哉豐年祥，入我屠蘇觥。
父老亦共喜，歡言叩柴荆。
一飽已有期，惟當力春耕。
遣兒牧雞豚，作社賽西成。
初春紀事二首·其二
作者：陸游
朝代：宋

經冬少雨雪，所至苦水涸。
園蔬葉多蠹，山步船半閣。
入春一再雨，喜氣滿墟落。
又聞湖邊路，已破小桃萼。
一尊儻可携，父子自酬酢。
初春遣興
作者：陸游
朝代：宋

閑愁長與病相依，晨起梳頭感髮稀。
春事鼎來風更惡，晨光已滿雪猶飛。
江梅有恨論年別，旅雁無情計日歸。
剩欲湖邊踏青去，憑誰爲解亂書圍。
初春遣興三首·其一
作者：陸游
朝代：宋

爛熟思來怕熱官，退飛心地喜輕安。
捨魚正可取熊掌，食肉何須知馬肝。
放眼柳梢初暗動，褪花梅子已微酸。
典衣剩作江頭醉，莫謂天涯苦鮮歡。
初春遣興三首·其三
作者：陸游
朝代：宋

白髮凄凉故史官，十年身不到長安。
即今天末吊形影，何日上前傾肺肝。
孤憤書成詞激烈，五噫歌罷意辛酸。
此懷欲說無人共，安得相擕素所歡。
初春遣興三首·其二
作者：陸游
朝代：宋

大隱悠悠未棄官，俸錢雖薄却心安。
人方得意矜蝸角，天豈使予爲鼠肝。
佳日劇棋忘旅恨，短衣馳射壓儒酸。
小桃楊柳爭時節，載酒江頭罄一歡。
初春雜興五首·其一
作者：陸游
朝代：宋

戲續春寒賦，閑賡午醉詩。
煎茶小石鼎，酌酒古銅卮。
曝日龜浮沼，營巢鵲墮枝。
村深無客過，幽興與誰期。
初春雜興五首·其三
作者：陸游
朝代：宋

問途來野店，秣蹇憩山郵。
何處無詩思，平生慣旅愁。
翩翩下鷗鷺，點點散羊牛。
傳入王孫畫，千金未易酬。
初春雜興五首·其二
作者：陸游
朝代：宋

水長鷗初泛，山寒茗未芽。
深林聞社鼓，落日照漁家。
渡遠呼船久，橋傾取路斜。
客愁慵遠眺，不是怯風沙。
初春雜興五首·其五
作者：陸游
朝代：宋

老病倦遊陟，偶尋溪友期。
殘冰擁魚笱，新暖入桑枝。
山崦巨然畫，烟村摩詰詩。
何人爲收拾，愧我不能奇。
初春雜興五首·其四
作者：陸游
朝代：宋

故歲愁聽雨，新春剩得晴。
暖催紅蕊鬧，漲入綠池平。
遊馬行爭路，華燈賣滿城。
江村獨無事，戶戶及時耕。
初晴
作者：陸游
朝代：宋

暑雨初收體爲輕，遠山盡出眼偏明。
詩憑寫興忘工拙，酒取澆愁任濁清。
綠樹有陰休倦步，澄溪無滓濯塵纓。
老人本少凋年感，不奈江城暮角聲。
初晴
作者：陸游
朝代：宋

袖手東窗初日明，殘編未負老書生。
不勝多病畏寒雨，正得一霜方快晴。
客戶餉羹提赤鯉，鄰家借碓擣新秔。
柴荆莫怪無車馬，恰要無人識姓名。
初晴野步
作者：陸游
朝代：宋

入市路三义，緣山港半斜。
疏簾带殘雪，幽竇瀉湍沙。
好鳥晴相語，芳蘭暖欲芽。
病餘無脚力，隨處憩人家。
初暑
作者：陸游
朝代：宋

槐陰清潤麥風凉，一枕閑眠晝漏長。
山鵲喜晴當戶語，海桐带露入簾香。
酒緣久病常辭酌，茶爲前銜偶得嘗。
雲北雲南動遊興，速呼小豎治輕裝。
初歸偶到近村戲書
作者：陸游
朝代：宋

雨過一村暗，風回百草香。
刺船過古埭，倚杖立新塘。
醉覺乾坤大，閑知日月長。
暮歸詩滿卷，雖老尚能狂。
初歸雜詠七首·其一
作者：陸游
朝代：宋

雪滿漁蓑雨墊巾，超然無處不清真。
胸中那可有一事，天下故應無兩人。
騎馬每行秋棧路，喚船還渡暮江津。
酒樓僧壁留詩徧，八十年來自在身。
初歸雜詠七首·其七
作者：陸游
朝代：宋

乞得身歸且浩歌，蕭然生世寄漁蓑。
茶甘半日如新啜，墨妙移時不再磨。
山寺蹋雲頻獨往，鄰家穿竹自相過。
棋枰勝負能多少，堪笑傍人說爛柯。
初歸雜詠七首·其三
作者：陸游
朝代：宋

八十可憐心尚孩，看山看水不知回。
軟炊香甑桃花飯，淺酌清尊竹葉醅。
平地本知多陷阱，群兒隨處覓梯媒。
曠懷只待秋風起，十丈蒲帆海上開。
初歸雜詠七首·其二
作者：陸游
朝代：宋

齒豁頭童儘耐嘲，即今爛飯用匙抄。
朱門漫設千杯酒，青壁寧無一把茅。
偶爾作官羞問馬，頹然對客但稱貓。
此身定向山中死，不用磨錢擲卦爻。
初歸雜詠七首·其五
作者：陸游
朝代：宋

窗下初收剝啄棋，疏簾窣地晝陰移。
下巖石潤揮毫後，正焙茶香落磑時。
癃老入朝元是錯，期年决去已爲遲。
天公賦予誰能測，只吝功名不吝詩。
初歸雜詠七首·其六
作者：陸游
朝代：宋

小園五畝翦蓬蒿，便覺人間迹可逃。
盡疏珍禽添爾雅，更書香草續離騷。
藥苗可斸携長鑱，黍酒新成壓小槽。
老入鵷行方徹悟，一官何處不徒勞。
初歸雜詠七首·其四
作者：陸游
朝代：宋

換盡朱顔兩鬢皤，流年如此奈君何。
早從學問求開益，晚悟文章要詆訶。
每憶壯遊成獨笑，間逢老伴亦高歌。
更餘一恨君知否，千載浯溪石未磨。
初發夷陵
作者：陸游
朝代：宋

雷動江邊鼓吹雄，百灘過盡失途窮。
山平水遠蒼茫外，地闢天開指顧中。
俊鶻横飛遥掠岸，大魚騰出欲凌空。
今朝喜處君知否，三丈黄旗舞便風。
初發建安
作者：陸游
朝代：宋

小雨初收雲未歸，吾行迨及晚秋時。
寒沙新雁無人問，露井殘桐有客悲。
征袂拂霜晨喚馬，驛窗剪燭夜題詩。
悠然且作尋山想，夢裏功名莫自期。
初發荆州
作者：陸游
朝代：宋

淋漓牛酒起檣干，健櫓飛如插羽翰。
破浪乘風千里快，開頭擊鼓萬人看。
鵲聲不斷朝陽出，旗脚微舒宿雨乾。
堪笑塵埃洛陽客，素衣如墨據征鞍。
初睡起有作
作者：陸游
朝代：宋

喔喔曉雞鳴，迢迢殘漏聲。
撥衾幽夢斷，褰幌小窗明。
獠婢篝衣暖，山童擁篲行。
老夫徐下榻，負火聽瓶笙。
初秋
作者：陸游
朝代：宋

濕螢相逐照高棟，又見一年風露秋。
流落江湖常踽踽，掃平河洛轉悠悠。
簿書終日了官事，尊酒何時寛客愁。
擬倩天風吹夢去，浩歌起舞散花樓。
初秋
作者：陸游
朝代：宋

雨氣排殘暑，風聲送早秋。
拂窗聞葉落，繞井看螢流。
卧起須人助，炊舂尚自謀。
蕭條歲將晚，百慮入搔頭。
初秋即事二首·其一
作者：陸游
朝代：宋

簾櫳雨過不勝清，秋氣依依似有情。
高棟尚餘雙燕宿，短莎先放百蟲鳴。
挑燈剩欲開書帙，擘蟹時須近酒觵。
却愧鄰家常作苦，探租黄犢待寒耕。
初秋即事二首·其二
作者：陸游
朝代：宋

老來閲世苦匆匆，又見流年入鬢蓬。
山徑溼螢黏露草，井床病葉霣秋風。
鄰翁每共藜羹味，稚子能終汗簡功。
造物於人元不薄，未須抵掌嘆囊空。
初秋四首·其一
作者：陸游
朝代：宋

生世元浮脆，人言七十稀。
耄期今已及，氣力固應微。
食冷常憂過，追凉每念歸。
入秋纔幾日，卷簟換縑衣。
初秋四首·其三
作者：陸游
朝代：宋

初夜月猶淡，入秋風已清。
螢孤無遠照，蟬斷有遺聲。
命薄慚勛業，才疏負聖明。
青鞋若耶路，亦足慰平生。
初秋四首·其二
作者：陸游
朝代：宋

藉草沾衣露，沿溪掠面風。
桐凋無茂綠，蓮老有疏紅。
小彴欹危度，鄰園曲折通。
新秋得强健，一笑莫匆匆。
初秋四首·其四
作者：陸游
朝代：宋

兀兀終年醉，空空四壁窮。
那知雙雪鬢，又度幾秋風。
高枕三峰老，深衣獨樂翁。
騎驢向何許，搢箠有蠻童。
初秋夜坐
作者：陸游
朝代：宋

徂歲又如許，吾生真若浮。
露蟬鳴達曉，風葉墮先秋。
野迥星辰大，天空河漢流。
胡床幸亡恙，且復寄悠悠。
初秋夜賦二首·其一
作者：陸游
朝代：宋

北斗垂欲盡，明河淡不流。
低回半枕夢，蕭瑟一窗秋。
老益尊儒術，閑仍爲國憂。
孰云生死大，却已付悠悠。
初秋夜賦二首·其二
作者：陸游
朝代：宋

炎熇猶末伏，清絕忽新秋。
露氣房櫳冷，砧聲歲月遒。
悲蛩草根語，孤磷竹間流。
聞道河南北，飛蝗暗百州。
初秋夢故山覺而有作四首·其一
作者：陸游
朝代：宋

陂水白茫茫，草烟濕霏霏。
牧童一聲笛，落日無餘暉。
遥山已漸隱，村巷亞竹扉。
老翁延我入，苦謝柿栗微。
幸逢歲有秋，一醉君勿違。
念此動中懷，命駕吾將歸。
初秋夢故山覺而有作四首·其三
作者：陸游
朝代：宋

昔我東歸時，父老迎舩頭。
開篷相勞苦，怪我領雪稠。
故山何負君，且作數月留。
豈知席未暖，疋馬来南州。
蠻花四時紅，瘴霧日夜浮。
歸哉不可遲，勿與婦子謀。
初秋夢故山覺而有作四首·其二
作者：陸游
朝代：宋

犬吠舍前後，月明村東西。
岸草蛩亂號，庭樹鳥已栖。
我僕城中還，擔頭有懸雞。
小兒勸我飲，村酒拆赤泥。
我醉不自覺，頹然葛巾低。
著書笑蒙莊，茗艼物自齊。
初秋夢故山覺而有作四首·其四
作者：陸游
朝代：宋

杜宇真吾交，勸去恨不速。
忠告輸肝肺，厚意均骨肉。
陋哉鷓鴣語，揣我貧念禄。
竹雞更鄙淺，泥淖憂車軸。
秋風嚴瀨清，春雨戴溪緑。
行矣勿復疑，照影巾一幅。
初秋小疾效俳諧體
作者：陸游
朝代：宋

宿疢逢秋劇，衰容逐日添。
專房一竹几，列屋萬牙籖。
遣悶憑清聖，忘情付黑甜。
晚来風月好，一笑捲疏簾。
初秋小雨
作者：陸游
朝代：宋

雨來一洗肺肝熱，風過遠吹禾黍香。
誰識山翁歡喜處，短檠燈火夜初長。
初秋山中作
作者：陸游
朝代：宋

萬里西風吹幅巾，即今真箇是閑人。
堆盤菱熟燕脂角，藉藻鱸新淡墨鱗。
姥嶺蹇驢尋雪徑，娥江孤艇繫烟津。
飄然樂事真當勉，遠付十年無此身。
初秋書感
作者：陸游
朝代：宋

流年冉冉不容追，餘息厭厭只自知。
馬革裹尸違壯志，鹿門采藥卜幽期。
林蟬委蛻仙何遠，巢燕成雛去已遲。
觸事爾來多感慨，北窗閑賦早秋詩。
初秋書懷
作者：陸游
朝代：宋

二十年前已二毛，即今何恨鬢蕭騷。
孤燈自伴詩情苦，俗子從嫌醉眼高。
烟外暮鐘来遠寺，雨餘秋漲集空壕。
思歸更向文書懶，此手惟堪把蟹螯。
初秋自述
作者：陸游
朝代：宋

平生偶有愛山僻，垂老常無沽酒資。
破屋頹垣吾已矣，大冠長劍汝爲誰。
郵亭歷歷關河遠，鬢髮蕭蕭歲月移。
殘暑不禁隨手過，東籬又近菊花時。
初秋露坐作短歌
作者：陸游
朝代：宋

房星縱，心星橫，斗牛闌干河漢明。
青天露坐性所樂，不覺庭樹秋風生。
秋風摇落君勿悲，明年花開還滿枝。
人生衰謝則已矣，寧復鬒髮童顔時。
初秋驟凉
作者：陸游
朝代：宋

我比嚴光勝一籌，不教俗眼識羊裘。
滄波萬頃江湖晚，漁唱一聲天地秋。
飲酒何嘗能作病，登樓是處可消憂。
名山海內知何限，準擬從今更爛遊。
初見廬山
作者：陸游
朝代：宋

從軍憶在梁州日，心擬西征草捷書。
鐵馬但思經太華，布帆何意拂匡廬。
計謀落落知誰許，功業悠悠定已疏。
尚喜東林尋舊社，月明清露濕芙蕖。
初見石榴花
作者：陸游
朝代：宋

吳中四月尚餘寒，細雨霏霏怯倚闌。
老子真成興不淺，榴花折得一枝看。
初離興元
作者：陸游
朝代：宋

夢裏何曾有去來，高城無奈角聲哀。
連林秋葉吹初盡，滿路寒泥蹋欲開。
笠澤決歸猶小憩，錦城未到莫輕回。
炊菰斫膾明年事，却憶斯遊亦壯哉。
別嚴和之二首·其一
作者：陸游
朝代：宋

器之魂逝已難招，尚有和之慰寂寥。
今夜月明空嘆息，想君孤棹泊溪橋。
別嚴和之二首·其二
作者：陸游
朝代：宋

千里風烟行路難，旅舟應過子陵灘。
人間富貴知何物，莫負君家舊釣竿。
别建安三首·其一
作者：陸游
朝代：宋

三十年来雲水僧，常挑鉢帒繫行縢。
信緣不作癡巢窟，即是吾家無盡燈。
别建安三首·其三
作者：陸游
朝代：宋

欹帽揚鞭晚出城，驛亭燈火向人明。
多情葉上蕭蕭雨，更把新涼送客行。
别建安三首·其二
作者：陸游
朝代：宋

楚澤吳山已慣行，武夷從昔但聞名。
北巖小寺長汀驛，且喜遊山第一程。
别張敎授歸獨登擬峴
作者：陸游
朝代：宋

小閣敞朱扉，停車暫息機。
行人呼晚渡，幼婦浣秋衣。
霜樹欹危堞，風鴉滿落暉。
登臨客愁裏，況是送將歸。
别後寄季長
作者：陸游
朝代：宋

俗子俗到骨，一揖已溷人。
不知此曹面，何處得許塵。
我非作崖塹，汝自不可親。
道途逢使君，令我生精神。
頓增江山麗，更覺風月新。
對床得晤語，傾倒夜達晨。
亟起忘縛絝，小醉或墮巾。
繚出錦城南，問訊江梅春。
煎茶憩野店，喚船截烟津。
凄凉吊廢苑，蕭散誇閑身。
暮歸度略彴，月出水鱗鱗。
思君去已遠，此會何由頻。
别曾學士
作者：陸游
朝代：宋

兒時聞公名，謂在千載前。
稍長誦公文，雜之韓杜編。
夜輒夢見公，皎若月在天。
起坐三嘆息，欲見亡繇緣。
忽聞高軒過，歡喜忘食眠。
袖書拜轅下，此意私自憐。
道若九達衢，小智妄鑿穿。
所願瞻德容，頑固或少痊。
公不謂狂疏，屈體與周旋。
騎氣動原隰，霜日明山川。
匏繫不得從，瞻望抱悁悁。
畫石或十日，刻楮有三年。
賤貧未即死，聞道期華顛。
他時得公心，敢不知所傳。
别梅
作者：陸游
朝代：宋

竹籬數掩傍魚磯，萬點梅花掠地飛。
正喜巡簷来索笑，已悲臨水送將歸。
影横月處愁空絕，子滿枝時事更非。
自古情鍾在吾輩，尊前莫怪泪沾衣。
别楊秀才
作者：陸游
朝代：宋

歲暮江頭又語離，淡烟衰草不勝悲。
俗人憒憒寧知子，心事悠悠欲語誰。
燈暗想傾澆悶酒，路長應和贈行詩。
人生但要身彊健，一笑相從自有時。
别榮州
作者：陸游
朝代：宋

浮生歲歲俱如夢，一枕輕安亦可人。
偶落山城無事處，暫還老子自由身。
嘯臺載酒雲生履，仙穴尋梅雨墊巾。
便恐清遊從此少，錦城車馬漲紅塵。
别王伯高
作者：陸游
朝代：宋

冷落何人肯見尋，斷弦塵匣愧知音。
傾家釀酒猶嫌少，入海求詩未厭深。
薄宦簿書常衮衮，中年光景易駸駸。
香匳贈别非無意，共約跏趺看此心。
到嚴十五晦朔郡釀不佳求於都下既不時至欲借書讀之而寓公多秘不肯出無以度日殊惘惘也
作者：陸游
朝代：宋

桐君放隱兩經秋，小院孤燈夜夜愁。
名酒過於求趙璧，異書渾似借荆州。
溪山勝處真難到，風月佳時事不休。
安得連車載郫釀，金鞭重作浣花遊。
到家旬餘意味甚適戱書
作者：陸游
朝代：宋

天恐紅塵著脚深，不教經歲去山林。
欲酬清浄三生願，先洗功名萬里心。
石鼎颼飀閑煮茗，玉徽零落自修琴。
晚来剩有華胥興，卧看西窗一炷沉。
前有樽酒行二首·其一
作者：陸游
朝代：宋

虛堂雨過生涼颸，勸君一醉君勿辭。
去年不知今歲事，明年萬事今得知。
舊時扶床同戲兒，還鄉問訊令人悲。
冢丘累累在者誰，紙錢雨濕抱樹枝。
君去六十有幾時，更望七十何其癡。
求師學道亦已遲，謝客努力從鴟夷。
前有樽酒行二首·其二
作者：陸游
朝代：宋

緑酒盎盎盈芳樽，清歌嫋嫋留行雲。
美人千金織寶裙，水沈龍腦作燎焚。
問君胡爲慘不樂，四紀妖氛暗幽朔。
諸人但欲口擊賊，茫茫九原誰可作。
丈夫可爲酒色死，戰場橫屍勝床第。
華堂樂飲自有時，少待擒胡獻天子。
前詩感慨頗深猶吾前日之言也明日讀而悔之乃復作此然亦未能超然物外也
作者：陸游
朝代：宋

身世今如一老僧，病餘殘髮雪鬅鬙。
湖桑埭下漁舟雨，道樹山前野店燈。
澗水潺湲供洗鉢，松風蕭颯入行縢。
世人欲覓何由得，覿面相逢喚不應。
劇暑
作者：陸游
朝代：宋

六月暑方劇，喘汗不支持。
逃之顧無術，惟望樹影移。
或謂當讀書，或勸把酒卮。
或誇作字好，蕭然却炎曦。
或欲溪上釣，或思竹間棋。
亦有出下策，買簟傾家貲。
赤脚蹋增冰，此計又絕癡。
我獨謂不然，願子少置思。
方今詔書下，淮汴方出師。
黄旗立轅門，羽檄晝夜馳。
大將先擐甲，三軍隨指揮。
行伍未盡食，大將不言饑。
渴不先飲水，驟不先告疲。
吾儕獨安居，茂林蔭茅茨。
脫巾濯寒泉，卧起從其私。
于此尚畏熱，鬼神其可欺。
坐客皆謂然，索紙遂成詩。
便覺窗几間，颯颯清風吹。
劉太尉挽歌辭二首·其一
作者：陸游
朝代：宋

羌胡忘覆育，師旅備非常。
南服更旄節，中軍鑄印章。
馳書諭燕趙，開府冠侯王。
赫赫今何在，門庭冷似霜。
劉太尉挽歌辭二首·其二
作者：陸游
朝代：宋

堅壁臨江日，人疑制敵疏。
安知百萬虜，鋭盡浹旬餘。
智出常情表，功如定計初。
云何媢公者，不置篋中書。
劉道士贈小葫蘆四首·其一
作者：陸游
朝代：宋

葫蘆雖小藏天地，伴我雲山萬里身。
收起鬼神窺不見，用時能與物爲春。
劉道士贈小葫蘆四首·其三
作者：陸游
朝代：宋

短袍楚製未爲非，况得藥瓢相發揮。
行過山村傾社看，絕勝小劍壓戎衣。
劉道士贈小葫蘆四首·其二
作者：陸游
朝代：宋

貴人玉带佩金魚，憂畏何曾頃刻無。
色似栗黄形似繭，恨渠不識小葫蘆。
劉道士贈小葫蘆四首·其四
作者：陸游
朝代：宋

箇中一物著不得，建立森然却有餘。
盡底語君君豈信，試來跳入看何如。
劉郎浦夜賦
作者：陸游
朝代：宋

平生遠遊心，睥睨萬里窄。
今年下三巴，放浪浮七澤。
菰蒲無遠近，但覺風索索。
浪高星辰濕，天碧河漢白。
十年散醉髮，未易著朝幘。
守符倘可乞，來作瀟湘客。
劍客行
作者：陸游
朝代：宋

世無知劍人，太阿混凡鐵。
至寶棄泥沙，光景終不滅。
一朝斬長鯨，海水赤三月。
隠見天地間，變化豈易測。
國家未滅冦，臣子同此責。
浪迹潜山海，歲晚得劍客。
酒酣脫匕首，白刅明霜雪。
夜半報讐歸，斑斑腥带血。
細讐何足問，大恥同憤切。
臣位雖卑賤，臣身可屠裂。
誓當函胡首，再拜奏北闕。
逃去變姓名，山中餐玉屑。
劍客行
作者：陸游
朝代：宋

我友劍俠非常人，袖中青蛇生細鱗。
騰空頃刻已千里，手决風雲驚鬼神。
荆軻專諸何足数，中夜入燕特起舞。
一身獨報萬國讎，歸告昌陵泪如雨。
劍門城北回望劍關諸峰青入雲漢感蜀亡事慨然有賦
作者：陸游
朝代：宋

自昔英雄有屈信，危機變化亦逡巡。
陰平窮宼非難禦，如此江山坐付人。
劍門道中遇微雨
作者：陸游
朝代：宋

衣上征塵雜酒痕，遠遊無處不消魂。
此身合是詩人未，細雨騎驢入劍門。
劍門關
作者：陸游
朝代：宋

劍門天設險，北鄉控函秦。
客主固殊勢，存亡終在人。
棧雲寒欲雨，關柳暗知春。
羈客垂垂老，憑高一愴神。
力耕
作者：陸游
朝代：宋

力耕歲有一囷米，殘俸月無三萬錢。
莫怪窮空心不動，正緣愚拙氣差全。
學經亹亹懸車後，秉禮拳拳易簀前。
猶恨未能忘筆硯，小兒收拾又成編。
功名
作者：陸游
朝代：宋

少年妄意慕功名，老眼看來一髮輕。
金甲雖如朝邑尉，羊裘終愧富春生。
連娟落月依山盡，寂寞寒潮蘸岸平。
要識放翁新得意，蓼花多處釣舟橫。
勉學
作者：陸游
朝代：宋

學力艱危見，精誠夢寐知。
眾人雖莫察，吾道豈容欺。
雷雨含元氣，蓍龜决大疑。
爲儒能體此，端不負先師。
化成院
作者：陸游
朝代：宋

翠圍至化成，七里幾千盤。
肩輿掀濘淖，嘆息行路難。
緣坡忽入谷，蜒蜿蒼龍蟠。
孤塔插空起，雙柟當夏寒。
飛屐到上方，漸覺所見寬。
前山横一几，稻陂白漫漫。
肥僧大腰腹，呀喘趨迎官。
走疾不得語，坐定汗未乾。
高人遺世事，跏趺穴蒲團。
作此望塵態，豈如返巾冠。
日落聞鹿鳴，感我平生歡。
客遊殊未已，芳歲行當闌。
北園籬外放步
作者：陸游
朝代：宋

北園西出路逶迤，荆作門扉枳縛籬。
鋤麥正忙人滿野，營巢未定鵲爭枝。
招呼父老嘗新釀，約束兒童筑壞陂。
遇興閑行便終日，隔溪績火已參差。
北園雜詠十首·其一
作者：陸游
朝代：宋

西村林外起炊烟，南浦橋邊繫釣船。
樂歲家家俱自得，桃源未必是神仙。
北園雜詠十首·其一〇
作者：陸游
朝代：宋

暮年身似一虛舟，付與滄波自在流。
垂地雪雲吹不散，且傾桑落膾槎頭。
北園雜詠十首·其七
作者：陸游
朝代：宋

短筇行樂出柴荆，雪意闌珊却變晴。
林際已看春雉起，屋頭還聽歲豬鳴。
北園雜詠十首·其三
作者：陸游
朝代：宋

小橋密接西岡路，支徑深通北崦村。
老子意行無遠近，月中時打野人門。
北園雜詠十首·其九
作者：陸游
朝代：宋

白髮蕭蕭病滿身，凍雲野渡正愁人。
揚鞭大散關頭日，曾看中原萬里春。
北園雜詠十首·其二
作者：陸游
朝代：宋

舍北橋東幽事多，老夫飯飽得婆娑。
茅簷日落聞舂相，荻浦烟深有櫂歌。
北園雜詠十首·其五
作者：陸游
朝代：宋

鉏麥家家趁晚晴，筑陂處處待春耕。
小槽酒熟豚蹄美，剩與兒童樂太平。
北園雜詠十首·其八
作者：陸游
朝代：宋

歲殘已似早春天，隔水橫林一抹烟。
聞道埭西梅半吐，携兒閑上釣魚船。
北園雜詠十首·其六
作者：陸游
朝代：宋

閑伴鄰翁去荷鉏，林疏歷歷見村墟。
怪生白鷺飛無數，水落灘生易取魚。
北園雜詠十首·其四
作者：陸游
朝代：宋

東吳霜薄富園蔬，紫芥青菘小雨餘。
未說春盤供采擷，老夫湯餅亦時須。
北坡梅開已久一枝獨不著花立春日忽放一枝戲作
作者：陸游
朝代：宋

日日来尋坡上梅，枯槎忽見一枝開。
廣寒宫裏長生藥，醫得冰魂雪魄回。
北崦
作者：陸游
朝代：宋

毒熱憚輕出，新凉尋舊盟。
西郊猶近市，北崦漸謀耕。
松菊有佳色，山林無俗情。
行行望績火，一點隔林明。
北巖
作者：陸游
朝代：宋

艤舩涪州岸，攜兒北巖遊。
揺檝横大江，褰裳躡高樓。
雨昏山半失，江漲地欲浮。
老矣寧再來，爲作竟日留。
烏帽程丈人，閉戸本好修。
駭機一朝發，議罪至竄投。
黨禁久不解，戰塵暗神州。
修怨以稔禍，哀哉誰始謀。
小人無遠略，所懷在私讎。
後來其鑑兹，賦詩識巖幽。
北巖采新茶用忘懷錄中法煎飲欣然忘病之未去也
作者：陸游
朝代：宋

槐火初鉆燧，松風自候湯。
携籃苔徑遠，落爪雪芽長。
細啜襟靈爽，微吟齒頰香。
歸時更清絕，竹影踏斜陽。
北望
作者：陸游
朝代：宋

中原墮胡塵，北望但莽莽。
耆年死已盡，童稚日夜長。
羊裘左其衽，寧復記疇曩。
豈無豪俊士，憤氣塞穹壤。
我欲友斯人，悲詫寄遐想。
夢行黄河濱，雲開見仙掌。
北望
作者：陸游
朝代：宋

北望中原泪滿巾，黄旗空想渡河津。
丈夫窮死由来事，要是江南有此人。
北望
作者：陸游
朝代：宋

昔我初生歲，中原失太平。
寧知墓木拱，不見塞塵清。
京洛無來信，江淮尚宿兵。
何時青海月，重照漢家營。
北望感懷
作者：陸游
朝代：宋

榮河溫洛帝王州，七十年來禾黍秋。
大事竟爲朋黨誤，遺民空嘆歲時遒。
乾坤恨入新豐酒，霜露寒侵季子裘。
食粟本同天下責，孤臣敢獨廢深憂。
北檻
作者：陸游
朝代：宋

北檻近中堂，緣階物自芳。
晨清花拱露，地僻蘚侵廊。
坐久時開卷，吟餘或炷香。
終朝無客至，一枕到羲皇。
北渚
作者：陸游
朝代：宋

北渚露濃蘋葉老，南塘雨過藕花稀。
新秋漸近蟬更急，殘日已沉鴉未歸。
銅鏡面顔無藥駐，玉關勲業與心違。
一蓑一笠生涯在，且醉蒼苔舊釣磯。
北窗
作者：陸游
朝代：宋

九陌黄塵早暮忙，幽人自愛北窗涼。
清吟微變舊詩律，細字閑抄新酒方。
草木扶疏春已去，琴書蕭散日初長。
破羌臨罷榰頤久，又破銅匜半篆香。
北窗
作者：陸游
朝代：宋

北窗本意傲羲皇，老返園廬味更長。
犢健戴星耕白水，蠶饑衝雨采青桑。
俚儒朱墨開冬學，廟史牲牢祝歲穣。
從此鬢毛雖似雪，未妨擊壌頌虞唐。
北窗
作者：陸游
朝代：宋

北窗無俗物，三伏有餘凉。
玉麈消長日，風漪可一床。
盞分新作茗，爐撥欲殘香。
却岸紗巾去，翛然野水傍。
北窗
作者：陸游
朝代：宋

半世蟬嘶坐北窗，耄年依舊守殘缸。
買書安得黄金百，覓句如求白璧雙。
老氣尚思吞夢澤，壯遊曾是釣巴江。
寒生事業秋毫盡，筆力終慚鼎可扛。
北窗
作者：陸游
朝代：宋

垂老乞骸骨，飄然辭聖朝。
竹頭那足用，桐尾不禁焦。
短褐縫綀布，晨餐采藥苗。
風霜征雁路，燈火衲僧寮。
隴客詢安否，狸奴伴寂寥。
北窗鳴落葉，愁絕夜迢迢。
北窗
作者：陸游
朝代：宋

寒泉斷藕素絲長，紋簟開瓜碧玉香。
午睡覺來桐影轉，無人可共北窗凉。
北窗
作者：陸游
朝代：宋

小雨霏霏旋作晴，北窗清潤緑陰成。
却緣政拙文書少，臥聽簾櫳燕子聲。
北窗
作者：陸游
朝代：宋

晏嬰長不滿五尺，淳于飲能至一石。
老無功名未足嘆，滑稽玩世亦非昔。
當年交友傾一時，誰料蓬門今寂寂。
陳山李石千載士，早死當爲天下惜。
斯文顯晦端有命，道悠運促非人力。
我今稽山一老農，百歲不死知何益。
後生可畏要有人，誰能隠若一敵國。
狂言勿發心自驚，歸卧北窗還默默。
北窗
作者：陸游
朝代：宋

白首微官只自囚，青燈明滅北窗幽。
五更風雨夢千里，半世江湖身百憂。
壯志已孤金鎖甲，倦遊空攬黑貂裘。
灞亭夜獵猶堪樂，敢恨將軍老不侯。
北窗
作者：陸游
朝代：宋

破屋頹垣嘯且歌，一窗隨處寄婆娑。
閱人每嘆同儕少，遇事方知去日多。
雲溼沙洲秋下雁，雨來荻浦夜鳴鼉。
何時更續扁舟興，剩載郫筒醉綠蘿。
北窗
作者：陸游
朝代：宋

簾影參差午漏前，盆山綠潤雨餘天。
詩無傑句真衰矣，酒借朱顔却悵然。
海燕理巢知再乳，吳蠶放食過三眠。
名泉不負吾兒意，一掬丁坑手自煎。
北窗
作者：陸游
朝代：宋

老人日夜衰，卧起常在背。
窗間一編書，終日聖賢對。
東皋客輸米，粲粲珠出碓。
南山僧餉茶，細細雪落磑。
吾兒亦解事，稀甲自鉏菜。
一饑既退舍，百念皆卷旆。
閑身去俗遠，澄念與道會。
宿痾走二豎，美睡造三昧。
挂冠反布韋，上印謝銀艾。
庭中石蒼然，此客真度外。
北窗
作者：陸游
朝代：宋

雲開見山雪，院靜聞松風。
吏去曲肱臥，疑非塵世中。
北窗偶題四首·其一
作者：陸游
朝代：宋

兩叢香百合，一架粉長春。
堪笑龜堂老，歡然不記貧。
北窗偶題四首·其三
作者：陸游
朝代：宋

簾外燕翩翩，歸時在社前。
不辭飛渡海，來看賽豐年。
北窗偶題四首·其二
作者：陸游
朝代：宋

曉晴林鵲喜，晝暖蜜蜂喧。
我老詩情盡，逢春亦一言。
北窗偶題四首·其四
作者：陸游
朝代：宋

烟波兩鸂鶒，肯爲放翁來。
菰米猶能給，蒼顔得屢開。
北窗即事二首·其一
作者：陸游
朝代：宋

衡茅隨力葺幽居，掃地焚香樂有餘。
分食時能下簷鵲，作洲常悔誑池魚。
遊歸又失相尋客，睡起重開未了書。
袖手悠然便終日，不辭世俗笑迂疏。
北窗即事二首·其二
作者：陸游
朝代：宋

北窗最與懶相宜，世上紛紛了不知。
露井甘寒初浚後，小山葱蒨乍晴時。
粗餐豈復須鮭菜，蓬戶何曾設扊扅。
幸有床頭藤杖在，登臨未遽嘆吾衰。
北窗哦詩因賦二首·其一
作者：陸游
朝代：宋

二十年來賦遠遊，一窗又復寄南州。
雙鵝戲雨陂塘曉，亂葉飄風院落秋。
顔鬢蹉跎愁覽鏡，江山重復怯登樓。
平生事業詩千首，殘稿從敎處處留。
北窗哦詩因賦二首·其二
作者：陸游
朝代：宋

露下螢飛仲秋月，山圍水繞建安城。
病多不辨酒中聖，身遠且令心太平。
數卷蠧書行老矣，一盂蔬飯太憎生。
白雲只在簷間宿，聽我清宵詠句聲。
北窗微陰
作者：陸游
朝代：宋

露滴林梢花送香，風吹池面雨輸凉。
蠹書一卷作老伴，麥飯半盂支日長。
學道莫如心自肯，杜門真與世相忘。
君恩不報雖知愧，稊米安能益太倉。
北窗懷友
作者：陸游
朝代：宋

中年妄意慕軻雄，白首終希尺寸功。
落落要居流俗外，兢兢恐墮異端中。
仰天俯地猶多愧，飯豆羹藜已過豐。
幸有北窗堪講學，故交零落與誰同。
北窗梧葉坐間落四五有感
作者：陸游
朝代：宋

高梧一葉脱，便覺秋不遠。
晨起髮滿梳，吾衰孰云晚。
古來追電足，歴塊或小踠。
金鼓噪陳間，此任豈駑蹇。
女子則多怨，丈夫當自反。
黙觀憂患機，推見生死本。
山林嫌獨往，臺省亦衮衮。
會稽歸去來，皋橋住差穏。
北窗病起
作者：陸游
朝代：宋

一饑可忍萬緣輕，況復幽窗疾漸平。
更事天公終賞識，欺人鬼子漫縱横。
道邊塵起頻障扇，門外波清剩濯纓。
不爲褊心憎薄俗，客星祠下是歸程。
北窗睡起
作者：陸游
朝代：宋

杏梢紅溼晝初長，睡過窗間半篆香。
久厭客遊歸自好，本無才術老何傷。
依蒲不去群魚樂，點草還驚小蝶忙。
堪笑放翁無一事，强將詩句占年光。
北窗睡起
作者：陸游
朝代：宋

違物離人不計年，萬金難買北窗眠。
高懷元在羲皇上，大事已明空劫前。
樵路細盤雲外嶺，釣筒倒插水中天。
此時消息君知否，千載巢由未足賢。
北窗試筆
作者：陸游
朝代：宋

老來日月速，去若弦上箭。
方看出土牛，已復送巢燕。
清晨覓縑衣，正午廢紈扇。
北窗小雨餘，盆山鬰葱蒨。
病體爲之輕，一笑玩筆硯。
雖無顔柳工，揮灑亦忘倦。
紙窮墨漸燥，蛇蚖爭入卷。
屬兒善藏之，勿遣俗子見。
北窗閑詠
作者：陸游
朝代：宋

陰陰緑樹雨餘香，半捲疏簾置一床。
得禄僅償賒酒劵，思歸新草乞祠章。
古琴百衲彈清散，名帖雙鈎榻硬黄。
夜出灞亭雖跌宕，也勝歸作老馮唐。
北窗雨中作
作者：陸游
朝代：宋

鬰蒸作不解，風雨來有信。
豈惟窗戶清，更喜草木潤。
簡編既陳前，燈火亦可近。
跂予望聖賢，傾河洗驕吝。
扶衰幸未死，吾道其少進。
安得平生歡，懷抱爲君盡。
北齋
作者：陸游
朝代：宋

新竹侵幽幔，疏蓮散遠汀。
研朱朝點易，搗蘖夜潢經。
巖壑知心賞，琴樽樂性靈。
會當煩太史，一奏少微星。
北齋
作者：陸游
朝代：宋

質衣葺北齋，欹壞略撐拄。
窗扉則虛名，聊足度寒暑。
獨學無與論，推覈實勞苦。
審觀古人意，十亦得四五。
無功與子光，相可豈待語。
一床寬有餘，高卧聽簷雨。
北齋書志示兒輩
作者：陸游
朝代：宋

初夏佳風日，頹然坐北齋。
百年從落魄，萬事忌安排。
鄉俗能尊老，君恩許賜骸。
饑寒雖未免，何足繫吾懷。
十一月三日過升仙橋作三首·其一
作者：陸游
朝代：宋

早過升仙不暇炊，橋邊買餅療朝饑。
紛紜滿座誰能識，大似新豐獨酌時。
十一月三日過升仙橋作三首·其三
作者：陸游
朝代：宋

橋邊沙水緑蒲老，原上烟蕪黄犢閑。
老子真成興不淺，憑鞍歸夢遶家山。
十一月三日過升仙橋作三首·其二
作者：陸游
朝代：宋

熨手金鞭天馬駒，冰河雪谷笑談無。
只言燕趙多奇士，豈必書生盡腐儒。
十一月上七日蔬飯騾嶺小店
作者：陸游
朝代：宋

新秔炊飯白勝玉，枯松作薪香出屋。
冰蔬雪菌競登槃，瓦鉢氊巾俱不俗。
曉途微雨壓征塵，午店清泉带修竹。
建谿小春初出碾，一碗細乳浮銀粟。
老来畏酒厭芻豢，却喜今朝食無肉。
尚嫌車馬苦縻人，會入青雲騎白鹿。
十一月二十二日夜待子聿未歸
作者：陸游
朝代：宋

寒爐火半銷，壞壁燈欲死。
人行籬犬吠，月出林鵲起。
吾兒信偶非長路，老子可憐煎百慮。
人人父子與我同，立朝勿遣交河戍。
十一月五夜風雪寒甚燃薪取暖戲作五字
作者：陸游
朝代：宋

束薪從澗底，及此不時求。
力比鵝黄酒，功如狐白裘。
分才具糜粥，餘事暖衾稠。
復恐成驕惰，三更起飯牛。
十一月五日夜半偶作
作者：陸游
朝代：宋

草徑江村人迹絕，白頭病卧一書生。
窗間月出見梅影，枕上酒醒聞雁聲。
寂寞已甘千古笑，馳驅猶望兩河平。
後生誰記當年事，泪濺龍床請北征。
十一月八日夜燈下對梅花獨酌累日勞甚頗自慰也
作者：陸游
朝代：宋

奔走人間無已時，夜窗喜對出塵姿。
移燈看影憐渠瘦，掩户留香笑我癡。
冷豔照杯欺麯蘖，孤標逼硯結冰澌。
本來難入繁華社，莫向春風怨不知。
十一月十一日夜聞雨聲
作者：陸游
朝代：宋

入冬殊未寒，塵土冒原野。
溝溪但枯萍，不聞清湍瀉。
今夕復何夕，急雨鳴屋瓦。
豈惟宿麥長，分喜到菜把。
明朝開衡門，想見泥濺踝。
豐年儻可期，擊壤歌豳雅。
十一月十三日夜作
作者：陸游
朝代：宋

風雪正相乘，蕭然一點燈。
擁爐蒙衲被，就壁倚枯藤。
火降神方王，河潮腦自凝。
鄰雞太多事，三唱請晨興。
十一月十八日蒙恩再領沖佑鄰里來賀謝以長句
作者：陸游
朝代：宋

緑章封事徹虚皇，黄紙除書降野堂。
海上春常探先到，壺中日已不勝長。
冰衘再署仙班貴，鶴料重支玉粒香。
便挂朝冠亦良易，金銅茶籠本相忘。
十一月四日夜半枕上口占
作者：陸游
朝代：宋

小室愔愔夜向分，幽人殘睡带殘醺。
簷間雨滴愁偏覺，枕畔橙香夢亦聞。
驚雁數聲投野澤，悲笳三疊上霜雲。
年來萬事俱拋盡，自笑詩中尚策勳。
十一月四日風雨大作二首·其一
作者：陸游
朝代：宋

風卷江湖雨闇村，四山聲作海濤翻。
溪柴火輭蠻氊暖，我與狸奴不出門。
十一月四日風雨大作二首·其二
作者：陸游
朝代：宋

僵卧孤村不自哀，尚思爲國戍輪臺。
夜闌卧聴風吹雨，鐵馬冰河入夢來。
十一月廿七日夜分披衣起坐神光自兩眥出若初日室中皆明作詩志之
作者：陸游
朝代：宋

靈府無思踵息微，神光出眥射窗扉。
大冠長劍竟何有，尺宅寸園今始歸。
憂患過前皆夢事，功名自古與心違。
三峰二室烟塵靜，要試霜天槲葉衣。
十二月一日二首·其一
作者：陸游
朝代：宋

病愈都忘老，晴和已似春。
畦蔬青長甲，塘水緑生鱗。
酒盌論交密，丹爐作夢新。
窮居那敢恨，幸遠庾公塵。
十二月一日二首·其二
作者：陸游
朝代：宋

東風吹斗柄，暖律變嚴凝。
草色迷殘燒，溪流帯斷冰。
兒書春日牓，女剪上元燈。
莫笑蒲龕睡，山翁怯歲增。
十二月三日夜橋上看月
作者：陸游
朝代：宋

常時新月有無間，今夕清暉抵半環。
柳外橋高最堪望，憑闌目送下西山。
十二月九日枕上作
作者：陸游
朝代：宋

卧聴百舌語簾櫳，已是新春不是冬。
堪嘆老来如許病，正令無病亦無悰。
十二月二十七日祭風師歸道中作
作者：陸游
朝代：宋

虎豹生憎上九關，諸公衮衮遂難攀。
面顔已老塵埃裏，精力虛捐簿領間。
束带敢言趨玉陛，横戈猶憶戍天山。
新春自笑摧頹甚，鼓吹東風拜胙還。
十二月二十九日夜半雨雪作披衣起聽
作者：陸游
朝代：宋

臘雪瑞豐登，春雨相發生。
二者皆可賀，愛此打窗聲。
披衣起靜聽，蕭蕭亂疏更。
豈惟肺渴蘇，耳目爲一清。
孤燈不結花，相對翳復明。
明朝遂除夕，歲月驚崢嶸。
十二月二十六夜聴雨
作者：陸游
朝代：宋

新春尚七日，小雨暗江城。
茆簷夜點滴，已作春雨聲。
輕黄上柳枝，嫩綠抽菊萌。
造物本何心，誰主此發生。
頗疑重雲外，斗杓已東傾。
老至不可却，一尊忘濁清。
十二月二日夜夢與客並馬行黄河上憩於古驛二首·其一
作者：陸游
朝代：宋

並轡徐驅百里中，雲開太華翠摩空。
是間合有神靈在，七十餘年墮犬戎。
十二月二日夜夢與客並馬行黄河上憩於古驛二首·其二
作者：陸游
朝代：宋

河濱古驛闢重門，雉兔紛紛黍酒渾。
吾輩豈應徒醉飽，會傾東海洗中原。
十二月二日夜夢遊沈氏園亭二首·其一
作者：陸游
朝代：宋

路近城南已怕行，沈家園裏更傷情。
香穿客袖梅花在，綠蘸寺橋春水生。
十二月二日夜夢遊沈氏園亭二首·其二
作者：陸游
朝代：宋

城南小陌又逢春，只見梅花不見人。
玉骨久成泉下土，墨痕猶鎖壁間塵。
十二月八日步至西村
作者：陸游
朝代：宋

臘月風和意已春，時因散策過吾鄰。
草烟漠漠柴門裏，牛跡重重野水濱。
多病所須唯藥物，差科未動是閑人。
今朝佛粥更相餽，更覺江村節物新。
十二月初一日得梅一枝絕奇戲作長句今年於是四賦此花矣
作者：陸游
朝代：宋

高標已壓萬花群，尚恐嬌春習氣存。
月兔擣霜供換骨，湘娥鼓瑟爲招魂。
孤城小驛初飛雪，斷角殘鐘半掩門。
盡意端相終有恨，夜寒皴玉倩誰温。
十二月十一日視築堤
作者：陸游
朝代：宋

江水來自蠻夷中，五月六月聲摩空。
巨魚穹龜牙鬚雄，欲取闤市爲龍宫。
横隄百丈臥霽虹，始誰築此東平公。
今年樂哉適歲豐，吏不相倚勇赴功。
西山大竹織萬籠，船舸載石來亡窮。
横陳屹立相疊重，置力尤在水廟東。
我登高原相其衝，一盾可愛百箭攻。
蜿蜿其長高隆隆，截如長城限羌戎。
安得椽筆記始終，插江石崖堅可礲。
十二月十九日晚巫山送客歸回望西寺小閣縹緲可愛遂與趙郭二教授同遊抵夜乃還楚鄉偶得長句呈二君
作者：陸游
朝代：宋

送客沙頭落日催，遥看重閣更同來。
清尊與悶都傾盡，倦馬和詩總勒回。
憔悴遠遊悲騎省，豪華前事記章臺。
歸時燈火參差晚，自脱征衣拂帽埃。
十二月十日暮小雪即止二首·其一
作者：陸游
朝代：宋

夜來急雪打船窗，今夜推窗月滿江。
堪恨無情一枝櫓，水禽驚起不成雙。
十二月十日暮小雪即止二首·其二
作者：陸游
朝代：宋

夜來一雪苦匆匆，千里濃雲忽掃空。
換得月明良不惡，未須過計慮蝗蟲。
十五夜月色皦然有頃雲生遂不復見
作者：陸游
朝代：宋

北望但空濶，南望横群山。
青天無翳行素月，寥寥永夜非人間。
九醞漿成老仙醉，六銖衣薄天宮寒。
翠眉真人不火食，小立環佩風珊珊。
横空邀我海山去，縹緲萬里驂青鸞。
相攜一笑在雲表，徐看玉宇飛金盤。
十五日
作者：陸游
朝代：宋

誰推圜鏡上天東，桂影婆娑滿鏡中。
天宇更無雲一點，譙門初報鼓三通。
兒童草草杯盤喜，鄰曲紛紛笑語同。
逐祿豈能無聚散，明年誰復伴衰翁。
十五日雲陰凉尤甚再賦長句
作者：陸游
朝代：宋

褦襶京塵觸熱行，豈知世有野堂清。
磑茶落雪睡魔退，激水跳珠涼意生。
亹亹清風隨塵柄，悠悠長日付棋枰。
小舟先向蘋汀泊，浴罷還須泛月明。
十日夜月中馬上作
作者：陸游
朝代：宋

身逰碧海跨鯨魚，心似寒冰貯玉壺。
衣濕三更清露墜，眼明萬里片雲無。
横空孤鶴曾相識，散髮飛仙定可呼。
老向人間無復意，逝將從此謁清都。
十月
作者：陸游
朝代：宋

十月霜侵季子裘，吾詩又送一年秋。
風回斷續聞樵唱，木落參差見寺樓。
久已浮雲看富貴，固應華屋等山丘。
江邊海際多幽致，擬跨青騾處處遊。
十月
作者：陸游
朝代：宋

塞向傾書槴，開爐積豆萁。
林居得溫暖，天遣養衰遲。
甕盎藏蔬後，鉏耰下麥時。
農家冬最樂，我老頗能知。
十月
作者：陸游
朝代：宋

紅樹平沙十月天，放翁今作水中仙。
鼕鼕林外迎神鼓，隻隻溪頭下釣船。
世事極知吾有命，俗人終與汝無緣。
菊花枯盡香猶在，又付東籬一醉眠。
十月一日浮橋成以故事宴客凌雲
作者：陸游
朝代：宋

陰風吹雨白晝昏，誰掃雲霧升朝暾。
三江水縮獻洲渚，九頂秀色欲塞門。
西山下竹十萬箇，江面便可馳車轅。
巷無居人亦何怪，釋耒來看空山村。
竹枝宛轉秋猿苦，桑落瀲灩春泉渾。
衆賔共醉忘燭跋，一徑却下緣雲根。
走沙人語若潮卷，爭橋炬火如星繁。
肩輿睡兀到東郭，空有醉墨留衫痕。
十年萬事俱變滅，點檢自覺惟身存。
寒燈夜永照耿耿，臥賦長句招羈魂。
十月三日泛舟湖中作
作者：陸游
朝代：宋

桑落可釀酒，草枯可呼鷹。
平生當此時，意氣十倍增。
即今境界別，千錢買短篷。
鏡湖三百里，往來寒日中。
小甑炊雕胡，玉食無此美。
卧聞水鳥聲，世念去如洗。
知此恨太晚，享此恐不足。
南山忽已昏，更就漁村宿。
十月下旬暄甚戲作小詩
作者：陸游
朝代：宋

老怯霜風盡日眠，素屏紙帳擁蠻氊。
爲君小試回春手，便似暄妍二月天。
十月九日
作者：陸游
朝代：宋

酒開甕面撲人香，菊折霜餘滿把黄。
我是化工君信否，放遲一月作重陽。
十月九日與客飲忽記去年此時自錦屏歸山南道中小獵今又將去此矣
作者：陸游
朝代：宋

去年縱獵韓壇側，玉鞭自探南山雪。
今年痛飲蜀江邊，金杯却吸峨嵋月。
竹枝歌舞新教成，凄怨傳得三巴聲。
城頭築觀出雲雨，峨嵋正與闌干平。
酒酣詩就擲杯去，醉蹋玻瓈江上路。
懸知幽磵斷橋邊，已有梅花開半樹。
十月二十八日夜雞初鳴時夢與數女仙遇其一作詩示予頗哀怨如人間語惟末句稍異予戲之曰若無此句不可爲神仙矣其一從傍戒曰汝當勿忘此規作詩者甚有愧色予頗悔之既覺賦兩絕句以解嘲·其一
作者：陸游
朝代：宋

玉姝眉黛翠連娟，弄翰閑題小碧箋。
人世愁多無著處，故應分與蕊宮仙。
十月二十八日夜雞初鳴時夢與數女仙遇其一作詩示予頗哀怨如人間語惟末句稍異予戲之曰若無此句不可爲神仙矣其一從傍戒曰汝當勿忘此規作詩者甚有愧色予頗悔之既覺賦兩絕句以解嘲·其二
作者：陸游
朝代：宋

虹作飛橋蜃吐樓，群仙來賦海山秋。
玉姝定自多才思，更與人間替說愁。
十月二十八日夜風雨大作
作者：陸游
朝代：宋

風怒欲拔木，雨暴欲掀屋。
風聲翻海濤，雨點墮車軸。
拄門那敢開，吹火不得燭。
豈惟漲溝溪，勢已卷平陸。
辛勤藝宿麥，所望明年熟。
一飽正自艱，五窮故相逐。
南鄰更可念，布被冬未贖。
明朝甑復空，母子相持哭。
十月二十六日夜夢行南鄭道中既覺恍然攬筆作此詩時且五鼓矣
作者：陸游
朝代：宋

孤雲兩角不可行，望雲九井不可渡。
嶓冢之山高插天，漢水滔滔日東去。
高皇試劍石爲分，草沒苔封猶故處。
將壇坡陀過千載，中野疑有神物護。
我時在幕府，来往無晨暮。
夜宿沔陽驛，朝飯長木鋪。
雪中痛飲百榼空，蹴踏山林伐狐兔。
躭躭北山虎，食人不知數。
孤兒寡婦讎不報，日落風生行旅懼。
我聞投袂起，大呼聞百步。
奮戈直前虎人立，吼裂蒼崖血如注。
從騎三千皆秦人，面青氣奪空相顧。
國家未發渡遼師，落魄人間傍行路。
對花把酒學醞藉，空辱諸公誦詩句。
即今衰病臥在床，振臂猶思備征戍。
南人孰謂不知兵，昔者亡秦楚三戶。
十月二十四日夜夢中送廬山道人歸山
作者：陸游
朝代：宋

平生不到三公府，晚歲歸來五老庵。
夙士極知成殿後，吾曹所頼作司南。
孤舟夜泊灘聲惡，小甕晨香雪意酣。
笑語床隅拄杖子，即今惟汝是同參。
十月八日九日連夕雷雨
作者：陸游
朝代：宋

雨聲聒耳不停點，雲氣冒山殊未開。
敢恨終年惟短褐，但驚十月有奔雷。
牽蘿且復補茆屋，飯豆何妨羹芋魁。
莫笑賦詩無傑句，年來萬事學低摧。
十月十七日予生日也孤村風雨蕭然偶得二絕句·其一
作者：陸游
朝代：宋

少傅奉詔朝京師，檥船生我淮之湄。
宣和七年冬十月，猶是中原無事時。
十月十七日予生日也孤村風雨蕭然偶得二絕句·其二
作者：陸游
朝代：宋

我生急雨暗淮天，出沒蛟鼉浪入船。
白首功名無尺寸，茅簷還聽雨聲眠。
十月十九日大風作寒閉户竟日
作者：陸游
朝代：宋

霜風捲地起，落葉擁蝸廬。
終日澹無事，一窗寛有餘。
坐多知力耗，食少覺心虚。
懶惰無新句，松聲忽起予。
十月十五夜對月
作者：陸游
朝代：宋

離海月盈丈，寒光萬里明。
衆星斂欲盡，一鏡獨徐行。
重露滴松鬛，高風吹鶴聲。
老来殊畏冷，不盡倚闌情。
十月十四夜夢與客分題得早行
作者：陸游
朝代：宋

蓐食寒燈下，脂車小市傍。
驛門猶淡月，街樹正清霜。
觸目關河異，興懷道路長。
丈夫當自力，雙鬢易蒼蒼。
十月十四夜月終夜如晝
作者：陸游
朝代：宋

月從海東來，徑尺鎔銀盤。
西行到峨嵋，玉宇萬里寛。
幽人耿不寐，弄影清夜闌。
五城十二樓，縹緲香霧間。
不知何仙人，亭亭倚高寒。
欲語不得往，悵望冰雪顔。
叩頭儻見哀，容我躡素鸞。
掬露以爲漿，屑玉以爲餐。
泠泠潄齒頰，皓皓濯肺肝。
逝將從君遊，人間苦無歡。
十月四日夜記夢
作者：陸游
朝代：宋

四客聨轡来，我醉久不知。
倒衣出迎客，愧謝前致辭。
客意極疏豁，大笑軒鬚眉。
禮豈爲我設，度外以相期。
衮衮吐雄辯，泠泠誦新詩。
共言攜酒壺，掃地臨前墀。
意氣相顧喜，忽如少年時。
老雞不解事，喚覺空嗟咨。
涉世四十年，賢雋常追隨。
爾来風俗壞，動脚墮險巇。
森然義府刀，誰爲叔度陂。
起作四客篇，捕影吾其癡。
十月旦日至近村
作者：陸游
朝代：宋

鴨脚葉黄烏臼丹，草烟小店風雨寒。
荒年人家雞黍迮，芋羮豆飯供時節。
村童上牛踏牛鼻，吹笛聲長入雲際。
今年雖饑却少安，縣吏不来官放稅。
十月晦日作
作者：陸游
朝代：宋

藤疏不覆架，桐落欲平溝。
閏歲風霜晚，衰年日月遒。
觀書方坐石，把釣又登舟。
不是無羈束，閑人得自由。
十月暄甚人多疾十六日風雨作寒氣候方少正作短歌以記之
作者：陸游
朝代：宋

昔我從行臺，宿師南山旁。
仲秋已戒寒，九月常霣霜。
入冬即大雪，人馬有仆僵。
土床熾薪炭，旃毳如胡羌。
果蔬悉已冰，熟視不得嘗。
獵騎荷戈歸，爭獻狐與狼。
是時意氣快，豈復思江鄉。
邇來四十載，餘景迫耄荒。
結茅鏡湖曲，氣候歲靡常。
殘暑排不去，單衣作重陽。
霜晚木未丹，地燠草不黄。
玄冥失號令，瘧鬼意頡頏。
忽焉風雨惡，縱擊勢莫當。
頗疑地撼軸，又恐河决防。
和泥補竅穴，乞火燎衣裳。
霰雪雖未作，疾癘幸退藏。
風爐薺糝美，瓦甑粳飯香。
比鄰共安健，相與歌虞唐。
十月苦蠅二首·其一
作者：陸游
朝代：宋

村北村南打稻忙，浮雲吹盡見朝陽。
不宜便作晴明看，撲面飛蠅未退藏。
十月苦蠅二首·其二
作者：陸游
朝代：宋

十月江南未擁爐，癡蠅擾擾莫嫌渠。
細看豈是堅牢物，付與清霜爲掃除。
千峰榭宴坐
作者：陸游
朝代：宋

蒼寒千疉擁官居，吏退憑高樂有餘。
盡日烟雲窮變化，入秋草木漸凋疏。
朱弦靜按新傳譜，黄卷閑披累譯書。
聊與邦人共無事，吾僚不用笑迂疏。
午坐
作者：陸游
朝代：宋

茶杯凝細乳，香岫起微雲。
樹影窗間見，禽聲屋角聞。
流年易拋擲，舊學失鋤耘。
師友今零落，何人爲運斤。
午坐戲詠
作者：陸游
朝代：宋

貯藥葫蘆二寸黄，煎茶橄欖一甌香。
午窗坐穩摩癡腹，始覺龜堂白日長。
午夢
作者：陸游
朝代：宋

苦爱幽窗午夢長，此中與世暫相忘。
華山處士如容見，不覔仙方覓睡方。
午寢
作者：陸游
朝代：宋

眼澀朦朧不自支，欠伸常恨到床遲。
庭花著雨晴方見，野客敲門去始知。
灰冷香烟無復在，湯成茶椀徑須持。
頽然却自嫌疏放，旋了生涯一首詩。
午晴至園中
作者：陸游
朝代：宋

老不禁寒起每遲，出門蕭散午晴時。
春回九地梅先覺，霜霣千林竹不知。
藥圃采苗芒屨溼，石泉照影角巾欹。
歸來未過西簷日，袖手悠然獨詠詩。
午晴試筆
作者：陸游
朝代：宋

葉脫園林夜夜霜，風和巷陌日猶長。
軒車但怪容孤鶴，稊米安能益太倉。
此去得非窮李廣，向來元是老馮唐。
明窗攬筆聊揮灑，颯颯驚蛇又數行。
午暑
作者：陸游
朝代：宋

笛材織簟凉如水，霧縠縫幮薄若空。
更著高安竹根枕，不妨專享北窗風。
午枕
作者：陸游
朝代：宋

茅簷一杯淡藜粥，有底工夫希鼎餗。
書中至味人不知，雋永無窮勝粱肉。
老夫享此七十年，每愧天公賦予偏。
清泉洗鬴煎山茗，滿榻松風清晝眠。
午炊
作者：陸游
朝代：宋

江路初晴日，烟蕪古廢城。
青鍼秧稻出，黑螘稚蠶生。
山際牛羊路，林間雞犬聲。
午炊聊小憩，野老解逢迎。
午睡
作者：陸游
朝代：宋

梅黄雨足喜初晴，投枕華胥夢已成。
帳底香雲凝未散，手中書卷墮無聲。
簟紋似水飛蠅避，鼻息如雷稚子驚。
癡腹便便竟何有，已將嘲弄付諸生。
午睡
作者：陸游
朝代：宋

槐楸陰裏綠窗開，天與先生作睡媒。
流汗未乾衣上雨，大聲已發鼻端雷。
枕鎸松石分琴薦，簟織風漪取笛材。
却起岸巾看汲井，人間車馬正氛埃。
午睡
作者：陸游
朝代：宋

風霜踐殘歲，我乃羈旅人。
如何得一室，床敷暖如春。
午枕挾小醉，鼻息撼四鄰。
心安了無夢，一掃想與因。
逡巡起頮面，覽鏡正幅巾。
聊呼蟹眼湯，瀹我玉色塵。
午睡初起二首·其一
作者：陸游
朝代：宋

曲腰桑上午雞鳴，喔喔還如報五更。
睡起展書摩病眼，油窗喜對夕陽明。
午睡初起二首·其二
作者：陸游
朝代：宋

舍中未報壓新醅，閑弄流塵槲葉杯。
得醉固佳醒亦好，了無一事到靈臺。
午睡起消搖園中因登山麓薄暮乃歸
作者：陸游
朝代：宋

老病攻百骸，徽纆困束縛。
頽然一孰睡，如獲萬金藥。
窗明竹影亂，林暖鳥聲樂。
灰深香欲上，火活湯正作。
亳甌羞茗荈，銅洗供盥濯。
整巾出庭户，曳杖曆巖壑。
遙岑見木杪，細水齧籬脚。
踟躇遂忘歸，清嘯送日落。
午睡起遇急雨
作者：陸游
朝代：宋

揩眼捫髯破晝眠，闌邊小立獨幽然。
樷花雨打無飛蝶，高柳風驚有墮蟬。
才略本居元子下，功名那計祖生先。
今朝會意君知否，目送飛雲揮五弦。
午興
作者：陸游
朝代：宋

漸轉廊腰日，徐來峽口風。
飱漿便北客，淖粥稱衰翁。
槐晚纖纖緑，榴殘續續紅。
責輕仍飽食，三嘆愧無功。
午醉徑睡比覺己甲夜矣
作者：陸游
朝代：宋

自我歸城西，已復再見冬。
雖未挂衣冠，其實則老農。
好事或餉酒，石室酒最醲。
一醉輒至暮，臥聞湖寺鐘。
心安病自除，衾暖夢欲重。
化作孤鶴去，雲崦巢長松。
午飯二首·其一
作者：陸游
朝代：宋

我望天公本自廉，身閑飯足敢求兼。
破裘負日茆簷底，一碗藜羹似蜜甜。
午飯二首·其二
作者：陸游
朝代：宋

民窮豐歲或無食，此事昔聞今見之。
吾儕飯飽更念肉，不待人嘲應自知。
半丈紅盛開
作者：陸游
朝代：宋

滿酌吳中清若空，共賞池邊半丈紅。
老子通神誰得似，短筇到處即春風。
半俸自戊辰二月置不復言作絕句二首·其一
作者：陸游
朝代：宋

力請還山又幾年，何功月費水衡錢。
君恩深厚猶慚懼，敢向他人更乞憐。
半俸自戊辰二月置不復言作絕句二首·其二
作者：陸游
朝代：宋

俸券新同廢紙收，迎賓僅有一絁裘。
日鋤幽圃君無笑，猶騰牆東學儈牛。
南⿰木養遇大風雨
作者：陸游
朝代：宋

嘆息誰如造物雄，故將意氣壓衰翁。
千群鐵馬雲屯野，百尺金蛇電掣空。
身羡漁蓑鳴急雨，心憐鴉陣困狂風。
世間變態誰能測，歸路斜陽十里紅。
南園四首·其一
作者：陸游
朝代：宋

曉鶑催繫柳邊舟，老陌東風拂面柔。
客裏又驚春事晚，夢中重續括蒼游。
歡情飲量年年減，古寺名園處處留。
却羨少年輕歲月，角聲如此不知愁。
南園四首·其三
作者：陸游
朝代：宋

安用移封向酒泉，醉鄉只擬乞南園。
更添小閣臨灘石，一洗人間歌吹喧。
南園四首·其二
作者：陸游
朝代：宋

南游雲海嘆茫茫，又泛歸舟到括蒼。
城郭凄凉嘆遼鶴，鬢毛蕭颯點吳霜。
酴醿可把春無幾，弦索初陳燕未央。
樓下清溪三百里，溪流不似客愁長。
南園四首·其四
作者：陸游
朝代：宋

春來歸路閲三州，是處跏趺懶出游。
一到南園便忘返，亭邊綠浸琵琶洲。
南園觀梅
作者：陸游
朝代：宋

小嶺清陂寂寞中，綠樽歲晚與君同。
高標賴有詩人識，絕艷真窮造物工。
正喜參差橫夜月，又驚零落付春風。
老諳世事寧多嘆，身自人間一轉蓬。
南園觀梅
作者：陸游
朝代：宋

幽徑疏籬洗世塵，眼明見此數枝新。
橫斜恰受三更月，璀璨先回萬物春。
洛浦凌波矜絕態，緱山騎鶴想前身。
放翁著句煩君記，畫在生綃却未真。
南堂
作者：陸游
朝代：宋

空堂寂寂暑氣清，祇有燕雀無人聲。
雲頭忽移簾影失，雨點亂集荷盤傾。
溝坑水溢魚鱉喜，庭戶風送蛟龍腥。
衣巾汗垢爲一洗，呼奴舉榻臨前楹。
取泉石井試日鑄，吾詩邂逅亦已成。
何由探借中秋月，與子同遊白玉京。
南堂夜坐
作者：陸游
朝代：宋

老來日月駛，秋令俄更端。
蟬號晚愈壯，螢火流空園。
西風吹衣裳，蕭然謝炎官。
飽食一事無，散髮坐前軒。
河漢西南流，北斗何闌干。
坐久光彩變，缺月涌金盆。
欲睡復躊躇，草棘露已漙。
徂歲何足道，死生付乾坤。
南堂晨坐
作者：陸游
朝代：宋

鏡湖清絕似瀟湘，晨起焚香坐草堂。
日暖遊絲垂百尺，花殘新蜜釀千房。
綠桑糝箔開蠶食，白水翻車浸稻秧。
莫道村翁殺風景，也能沽酒答年光。
南堂獨坐
作者：陸游
朝代：宋

晨坐南堂雙眼明，南山山色滿柴荆。
片雲忽過失簾影，急雨初來聞竹聲。
鸚鵡螺深生酒興，蟾蜍滴古助詩情。
野人頻約天台去，幾緉青鞋了此行。
南堂納凉二首·其一
作者：陸游
朝代：宋

環坐列胡床，兒曹共此凉。
風生桐葉墜，露下稻花香。
老幸返初服，窮宜歸故鄉。
已無纓可濯，清嘯對滄浪。
南堂納凉二首·其二
作者：陸游
朝代：宋

浴罷閑無事，悠然寄一床。
水風凉醉頰，松月上虛廊。
岸久烏紗側，熏餘細葛香。
今宵一美睡，何止傲羲皇。
南堂脊記乃已三十年偶讀之悵然有感
作者：陸游
朝代：宋

一住三山三十載，交親漸覺眼前稀。
長松鬱鬱偃高蓋，新竹森森添舊圍。
沙徑雨餘留鳥迹，柴門日落鎖烟扉。
放翁正倚蒲團穏，遼海從渠萬事非。
南堂臥觀月
作者：陸游
朝代：宋

河漢横斜星宿稀，臥看涼月入窗扉。
恍如北戍梁州日，睡覺清霜滿鐵衣。
南堂與兒輩夜坐
作者：陸游
朝代：宋

殘暑初歸肺病蘇，胡床清夜集前除。
風高木葉危將脫，月上天河淡欲無。
鵲影繞枝棲未穩，荷盤擎露重相扶。
凄然又起流年感，兩鬢如蓬日夜枯。
南堂雜興八首·其一
作者：陸游
朝代：宋

車馬無聲晝漏長，野人與世已相忘。
屏除長物軒楹爽，洗濯塵襟肺腑凉。
秋近平郊鳴鸛鶴，日斜荒徑下牛羊。
興來欲喚筇枝去，更盡銅爐一炷香。
南堂雜興八首·其七
作者：陸游
朝代：宋

年過八十更應稀，又向清秋聽擣衣。
一片雨來書幔黑，數聲鐘斷釣船歸。
酒壚好事能焚券，齏甕無情未解圍。
剩欲出門尋一笑，故人零落嘆疇依。
南堂雜興八首·其三
作者：陸游
朝代：宋

蛩聲每續蟬聲起，桐葉仍兼柳葉凋。
懶惰心情疏筆硯，久長生計屬漁樵。
鬋茅旋補東廂屋，伐石新成北港橋。
物外高人來往熟，等閑折簡也能招。
南堂雜興八首·其二
作者：陸游
朝代：宋

新凉一夜入郊墟，晨起衣巾爽有餘。
燕欲委巢雛盡去，扇猶在手意先疏。
題詩又滿牛腰束，采樂常携鴉觜鋤。
湖上從今風月好，不妨隨處命籃輿。
南堂雜興八首·其五
作者：陸游
朝代：宋

奔走當年一念差，歸休別覺是生涯。
茆簷喚客家常飯，竹院隨僧自在茶。
禪欠遍參寧得髓，詩緣獨學不名家。
如今百事無能解，只擬清秋上釣槎。
南堂雜興八首·其八
作者：陸游
朝代：宋

北連大澤驚秋早，東限連林覺曉遲。
數筯藥苗留客話，一爐松火約僧棋。
人間掃迹雖堪笑，物外論心頗自奇。
有恨未償猶絕嘆，青城交舊待多時。
南堂雜興八首·其六
作者：陸游
朝代：宋

十里城南禾黍村，白頭心事與誰論。
惰偷已墜先人訓，迂拙仍辜聖主恩。
病退時時親蠹簡，興來往往出柴門。
斜陽倚杖君知否，收點鷄豚及未昏。
南堂雜興八首·其四
作者：陸游
朝代：宋

耄齒東歸息故廬，聊持頑健託鄉閭。
未忘麈尾清談興，常讀蠅頭細字書。
貧甚尚能耕有犢，步輕那嘆出無馿。
南堂又見秋風起，卧看溪雲自捲舒。
南堂默坐
作者：陸游
朝代：宋

日日樹頭鵯鵊鳴，夜夜溪邊姑惡聲。
堂中老子獨無語，寂然似可終吾生。
大鵬一舉九萬程，下視海內徒營營。
秋蟲春鳥非我類，何至伴渠鳴不平。
南塘晚步記鄰里語
作者：陸游
朝代：宋

喚舟欲泛湖，出門日已暮。
顧景遂輟行，老病畏風露。
不如上南塘，蕭然散予步。
季子挾書卷，仲孫奉杖屨。
夏秋多杜門，一出驚行路。
鄰里相與言，穡事凜可懼。
群蝗飛蔽日，殘嚙到竹樹。
惟茲數里間，若有神物護。
天菑幸獨薄，豈以此老故。
老人亦自笑，病骨日欲仆。
鬼神彼何爲，與世殊好惡。
相期勤自修，此幸豈可屢。
南定樓遇急雨
作者：陸游
朝代：宋

行遍梁州到益州，今年又作度瀘遊。
江山重複爭供眼，風雨縱横亂入樓。
人語朱離逢峒獠，棹歌欸乃下吳舟。
天涯住穩歸心懶，登覽茫然却欲愁。
南樓
作者：陸游
朝代：宋

十年不把武昌酒，此日闌邊感慨深。
舟楫紛紛南復北，山川莽莽古猶今。
登臨壯士興懷地，忠義孤臣許國心。
倚杖黯然斜照晚，秦吳萬里入長吟。
南歌子
作者：陸游
朝代：宋

異縣相逢晚，中年作別難。暮秋風雨客衣寒。又向朝天門外、話悲歡。瘦馬行霜棧，輕舟下雪灘。烏奴山下一林丹。為說三年常寄、夢魂間。
南池
作者：陸游
朝代：宋

二月鶯花滿閬中，城南搔首立衰翁。
數莖白髮愁無那，萬頃蒼池事已空。
陂復豈惟民食足，渠成終助霸圖雄。
眼前碌碌誰知此，漫走樷祠乞歲豐。
南沮水道中
作者：陸游
朝代：宋

磑舍臨湍瀨，罾船聚小潭。
山形寒漸瘦，雪意暮方酣。
久客情懷惡，頻來道路諳。
家山空悵望，無夢到江南。
南津勝因院亭子
作者：陸游
朝代：宋

南江平無風，如鏡新拂拭。
漁舟不點破，瀲瀲千頃碧。
闌干西北角，雲散山争出。
坡陁競南走，翠入窗戸窄。
江山不世情，作意娱此客。
豈無尊中酒，豪飲非宿昔。
明當還成都，塵土埋馬跡。
後巖在眼中，飛去無羽翼。
南烹
作者：陸游
朝代：宋

十年流落憶南烹，初見鱸魚眼自明。
堪笑吾宗輕許可，坐令羊酪僣蓴羮。
南省宿直二首·其一
作者：陸游
朝代：宋

檐角參差散暮霞，重門鎖斷市聲譁。
風經緑樹鴉棲穏，月入空廊柱影斜。
藤紙静臨新獲帖，銅瓶寒浸欲開花。
誰知今夕幽窗夢，又榜扁舟上若耶。
南省宿直二首·其二
作者：陸游
朝代：宋

頹然静對北窗燈，識字農夫有髮僧。
但遣奚奴持古錦，何須侍史護青綾。
塵埃奔走無由息，疾病侵陵不自勝。
猶喜眼中多壮觀，時看雲海化鯤鵬。
南窗
作者：陸游
朝代：宋

暄妍一窗日，的礫數枝梅。
小鼎煎茶熟，幽人作夢回。
新春又將近，晚景但堪哀。
用底舒懷抱，殘書闔復開。
南窗
作者：陸游
朝代：宋

流落逢知少，疏慵迕俗多。
悶拈如意舞，狂叩唾壺歌。
巴酒禁愁得，金丹奈老何。
南窗好風月，聊復此婆娑。
南窗
作者：陸游
朝代：宋

身輕婚嫁畢，耳靜市朝疏。
褫带脫烏幘，一窗寬有餘。
南窗擘黄柑獨酌有感
作者：陸游
朝代：宋

放翁潦倒鬢成絲，也把花前酒一巵。
何限人間堪恨事，黄柑丹荔不同時。
南窗睡起二首·其一
作者：陸游
朝代：宋

夢中忘却在天涯，一似當年錦里時。
狂倚寶箏歌白紵，醉移銀燭寫烏絲。
酒来郫縣香初壓，花送彭州露尚滋。
起坐南窗成絕嘆，玉樓乾鵲誤歸期。
南窗睡起二首·其二
作者：陸游
朝代：宋

晝漏迢迢暑氣清，不妨小倦带餘酲。
夢從隴客聲中斷，愁向湘屏曲處生。
風度簾旌紅浪颭，窗明香岫碧雲横。
閑情賦罷憑誰寄，悵望壺天白玉京。
南軒
作者：陸游
朝代：宋

今年秋早涼，七月已蕭然。
南軒修竹下，枕簟終日眠。
時將半殘夢，聽此欲斷蟬。
推枕起太息，四序忽已遷。
功名墮渺莽，衰疾方沈綿。
新月獨多情，窺窗澹姢姢。
南鄉子
作者：陸游
朝代：宋

早歲入皇州。尊酒相逢盡勝流。三十年來真一夢，堪愁。客路蕭蕭兩鬢秋。蓬嶠偶重遊。不待人嘲我自羞。看鏡倚樓俱已矣，扁舟。月笛煙蓑萬事休。
南鄉子
作者：陸游
朝代：宋

歸夢寄吳檣。水驛江程去路長。想見芳洲初繫纜，斜陽。煙樹參差認武昌。愁鬢點新霜。曾是朝衣染御香。重到故鄉交舊少，淒涼。卻恐它鄉勝故鄉。
南鄭馬上作
作者：陸游
朝代：宋

南鄭春殘信馬行，通都氣象尚崢嶸。
迷空遊絮憑陵去，曵綫飛鳶跋扈鳴。
落日斷雲唐闕廢，淡烟芳草漢壇平。
猶嫌未豁胸中氣，目斷南山天際横。
南門散策二首·其一
作者：陸游
朝代：宋

結宇溪一曲，兩山左右之。
橫木以爲門，斷竹作短籬。
本無剝啄客，門牡固不施。
甃路壞莫補，石罅生棘茨。
野蔓不知名，丹實何纍纍。
村童摘不訶，吾亦愛吾兒。
南門散策二首·其二
作者：陸游
朝代：宋

槐楸陰最茂，秋晚惟空枝。
今日晴無風，散步適其宜。
右扶青溪杖，左挾斜川詩。
石琢四腰鼓，可以休我疲。
清言出正始，不雜世論卑。
野僧何處來，成此一段奇。
南門晚眺
作者：陸游
朝代：宋

奚奴前負一胡床，門巷楸梧已漸黄。
不歷塵埃三伏熱，孰知風露九秋凉。
蕭蕭浦溆漁歌晚，漠漠陂塘稻穗香。
勿恨行雲吞素月，夢回正愛雨淋浪。
卜居三山已四十年矣暇日有感聊賦五字二首·其一
作者：陸游
朝代：宋

薄宦非初志，幽居不計年。
稚松成偃蓋，小豎亦華顛。
生理憑耕稼，光陰付醉眠。
從來慕園綺，一著要爭先。
卜居三山已四十年矣暇日有感聊賦五字二首·其二
作者：陸游
朝代：宋

泥古衰猶學，開荒夜亦耕。
屋芟生草蓋，釜擷野蔬烹。
白稻雨中熟，黄鴉桑下鳴。
殘雲忽吐日，喜對小窗明。
卜居二首·其一
作者：陸游
朝代：宋

歴盡人間行路難，老來要覔数年閑。
供家米少因添鶴，買宅錢多爲見山。
池靣紋生風細細，花根土潤雨斑斑。
借舂乞火依鄰里，剩釀村醪約往還。
卜居二首·其二
作者：陸游
朝代：宋

南浮七澤吊沉湘，西泝三巴掠夜郎。
自信前緣與人薄，每求寛地寄吾狂。
雪山水作中泠味，蒙頂茶如正焙香。
儻有把茅端可老，不須辛苦念還鄉。
卜算子
作者：陸游
朝代：宋

驛外斷橋邊，寂寞開無主。已是黃昏獨自愁，更著風和雨。無意苦爭春，一任群芳妒。零落成泥碾作塵，只有香如故。
占城椶竹拄杖
作者：陸游
朝代：宋

參雲氣壓葛陂龍，跨海来扶笠澤翁。
八十尚思行脚在，與君處處現神通。
卧疾
作者：陸游
朝代：宋

舊疾乘衰作，長貧與懶宜。
羈愁惟付酒，史課未妨詩。
雨入殘更滴，霜逢閏歲遲。
新春真耄及，不用卜歸期。
卧病累日羸甚偶復小健戲作三首·其一
作者：陸游
朝代：宋

病忽迨旬日，衰如增十年。
難求秦緩藥，空負宋清錢。
微火秋先跨，閑房晝亦眠。
偶賒書鬼錄，遇酒又陶然。
卧病累日羸甚偶復小健戲作三首·其三
作者：陸游
朝代：宋

行年當大耋，卧病涉高秋。
丸藥作奇驗，俶裝仍小留。
輕漚元泛泛，破屋已颼颼。
尚有江湖興，沙頭問釣舟。
卧病累日羸甚偶復小健戲作三首·其二
作者：陸游
朝代：宋

伏枕瀕九死，下床如再生。
幸回蒿里駕，猶作越吟聲。
拂几嗟塵積，開書覺眼明。
淖糜方自養，未敢憶南烹。
卧病雜題五首·其一
作者：陸游
朝代：宋

㕮咀初成藥，咿啞半掩扉。
病知身健樂，閑覺宦遊非。
小澗看猿飲，枯筇擁鶴歸。
今朝更堪喜，書札得淮淝。
卧病雜題五首·其三
作者：陸游
朝代：宋

陋室施床迮，窮閻問疾疏。
加餐惟是粥，弄筆不成書。
盎盎新篘酒，青青小摘蔬。
客來邀褫带，聊示小勤渠。
卧病雜題五首·其二
作者：陸游
朝代：宋

鷗鷺馴亭沼，琴書悅性靈。
身叨鄉祭酒，孫爲國添丁。
烟浦收菰菜，秋山斸茯苓。
虛名吾所薄，未應少微星。
卧病雜題五首·其五
作者：陸游
朝代：宋

人間跛男子，物外病維摩。
但可妨趨拜，何因廢嘯歌。
菜羹醯醤薄，村巷棘茨多。
舉手謝鄰父，非君誰肯過。
卧病雜題五首·其四
作者：陸游
朝代：宋

終日常辭客，經秋半在床。
愛窮留作伴，諳病與相忘。
竈婢工烹粥，園丁習寫方。
今朝有奇事，久雨得窗光。
卧龍
作者：陸游
朝代：宋

危磴盤紆上翠微，倚天樓觀碧参差。
雨來海氣先横騖，風惡松柯盡倒垂。
孤鶻歸巢翅翎重，斷鴻覔伴語聲悲。
人間萬事難禁老，醉撫闌干欲暮時。
卯酒徑醉走筆
作者：陸游
朝代：宋

少時憑酒剩狂顛，摘宿緣雲欲上天。
才盡氣衰空自笑，一杯纔放已頽然。
卯飲醉臥枕上有賦二首·其一
作者：陸游
朝代：宋

天寒朝泥酒，熟醉臥蓬窗。
雨勢平吞野，風聲倒卷江。
漁蓑傲狐腋，菜把美羊腔。
常笑潮陽守，南征畏下瀧。
卯飲醉臥枕上有賦二首·其二
作者：陸游
朝代：宋

一榻臥空舍，四山風雨聲。
病多書倚閣，寒極酒施行。
孤憤歌彌放，端憂涕易横。
群羌滿河洛，志士若爲情。
即事
作者：陸游
朝代：宋

塈壁編茅養病翁，五更擁褐聽霜風。
老雞棲冷啼偏早，宿火灰深撥更紅。
知我向来惟斷簡，會心終竟在孤篷。
東歸已賣腰間劍，魯叟從今不諱窮。
即事
作者：陸游
朝代：宋

成敗歸青史，悲歡付浩歌。
病從今歲減，詩比去春多。
高枕觀浮世，持杯養太和。
功名亦易爾，難負此漁蓑。
即事
作者：陸游
朝代：宋

我本區中士，偶來湖上居。
時尋一枕夢，閑展數行書。
得醉常歡甚，無炊亦晏如。
今朝好天氣，一笑命柴車。
即事
作者：陸游
朝代：宋

歸卧已如狐首丘，不妨解劍換吳牛。
掃空身外閑榮辱，閲盡樽前舊輩流。
學道漫希僧坐夏，憂時常愧士防秋。
一年曆日開强半，嘆息人間歲月遒。
即事
作者：陸游
朝代：宋

渭水岐山不出兵，却攜琴劍錦官城。
醉來身外窮通小，老去人間毁譽輕。
捫蝨雄豪空自許，屠龍工巧竟何成。
雅聞岷下多區芋，聊試寒爐玉糝羮。
即事
作者：陸游
朝代：宋

皋夔無近用，芝朮少奇功。
上壽當徐致，沉疴忌力攻。
醫傳三世久，事歷百年中。
畏與庸人說，終身托病聾。
即事
作者：陸游
朝代：宋

組繡紛紛衒女工，詩家於此欲途窮。
語君白日飛昇法，正在焚香聽雨中。
即事
作者：陸游
朝代：宋

萬里山河拱至尊，羽林鐵騎若雲屯。
群公先正不復作，故國世臣誰尚存。
河洛可令終左衽，蒭蕘何自達修門。
王師一日臨榆塞，小醜黄頭豈足吞。
即事
作者：陸游
朝代：宋

蕭騷白髮滿綸巾，猶是人間詩酒身。
湖上悲秋新有作，眼邊敗意絕無人。
稻粱栖畝雁初下，烟水粘天鷗自馴。
堪笑推移成老大，時時几杖接鄉鄰。
即事
作者：陸游
朝代：宋

陶令常耽酒，龐翁不出家。
安貧炊麥飯，省事嚼茶芽。
池滿浮雛鴨，庭荒噪渴蛙。
詩成賞音絕，自向小兒誇。
即事
作者：陸游
朝代：宋

雲本無心木不材，平生得喪信悠哉。
釣魚每過桐江宿，賣藥新從剡縣回。
山圃萵蔓晨灌溉，地爐芋栗夜燔煨。
人情萬變吾何預，笑口何妨處處開。
即事二首·其一
作者：陸游
朝代：宋

心與巖泉靜，形如野鶴臞。
朝餐美藜藿，夜學講唐虞。
婢老無釵澤，僮寒闕袴襦。
所欣惟一事，無吏督殘租。
即事二首·其一
作者：陸游
朝代：宋

禿尾驢嘶小市門，側篷帆過古城村。
此生感慨知何限，斗酒新豐不足論。
即事二首·其二
作者：陸游
朝代：宋

穄飯流匙滑，葵羹出鬴香。
有時留野客，亦復餉鄰牆。
老圃傳占法，行僧遺藥方。
未爲全絕物，終勝利名場。
即事二首·其二
作者：陸游
朝代：宋

草衣木食更何求，穴處巢居過即休。
尚恨未能全省事，一竿風月釣滄洲。
即事八首·其一
作者：陸游
朝代：宋

翁自析薪兒負薪，一生不似此年貧。
折除却得常强健，天定方知果勝人。
即事八首·其七
作者：陸游
朝代：宋

小閣憑欄望遠空，天河橫貫斗牛中。
他年鼓角榆關路，馬上遥看與此同。
即事八首·其三
作者：陸游
朝代：宋

烟雨凄迷晚不收，疏簾曲几寄悠悠。
一雙蛺蝶來何許，點盡青青百草頭。
即事八首·其二
作者：陸游
朝代：宋

楸垂落索槐吐花，溪女採蓮童抱瓜。
一年光景又將半，愈老愈知生有涯。
即事八首·其五
作者：陸游
朝代：宋

魚鰌群出天將雨，蛙黽爭鳴草滿庭。
莫道歸休便無事，時時襏襫伴園丁。
即事八首·其八
作者：陸游
朝代：宋

幽鳥呼人出睡鄉，層層露葉漏朝陽。
臨池只欲消殘醉，無奈鵝兒似酒黄。
即事八首·其六
作者：陸游
朝代：宋

幽鳥飛鳴翠木陰，小魚游泳綠波心。
滿前好句無人領，堪笑寒窗費苦吟。
即事八首·其四
作者：陸游
朝代：宋

生來骨相本酸寒，天遣沙頭把釣竿。
但稱山人擫耳帽，敢希楚客切雲冠。
即事六首·其一
作者：陸游
朝代：宋

老來百事似嬰兒，美睡甘餐只自知。
陋屋略如營窟世，淳風不減結繩時。
即事六首·其一
作者：陸游
朝代：宋

雲起山容改，潮生浦面寬。
寒鴉先雁到，烏桕後楓丹。
年邁狐裝帽，時新豆搗糰。
非關嗜溫飽，更事耐悲歡。
即事六首·其三
作者：陸游
朝代：宋

日上小窗東，禽鳴高樹中。
樂哉容膝地，著此曲肱翁。
香迮常遲散，兒來亦旋通。
所慚貪坐睡，鉛槧少新功。
即事六首·其三
作者：陸游
朝代：宋

閑行靜坐樂誰知，紅飯青蔬美有餘。
常笑癡人不更事，時時愁嘆欲何須。
即事六首·其二
作者：陸游
朝代：宋

遯居無外事，白日不勝長。
詩爲窮差進，琴雖老未忘。
映窗精試墨，閉閤苦留香。
年少無相誚，功名事更狂。
即事六首·其二
作者：陸游
朝代：宋

鴻冥固自辭矰繳，樗散猶能謝斧斤。
况是溪山幽絕地，有人高卧百重雲。
即事六首·其五
作者：陸游
朝代：宋

了事如何省事奇，無心始覺有心癡。
三更急雨打窗破，正是擁爐危坐時。
即事六首·其五
作者：陸游
朝代：宋

井稅無餘負，川原已飽犁。
樵歌歸市步，帆影過河堤。
野實丹兼漆，村醪蜜與齏。
雖云有豐約，不廢醉如泥。
即事六首·其六
作者：陸游
朝代：宋

還鄉吳語熟，伏枕越吟悲。
接客寒溫簡，過鄰几杖隨。
獨嗟親舊少，不覺歲時移。
陌上人爭看，風欹白接䍦。
即事六首·其六
作者：陸游
朝代：宋

高人鬻駱放柳枝，豪士駿馬換蛾眉。
人間解事誰如我，小蹇小童自謂宜。
即事六首·其四
作者：陸游
朝代：宋

有人叩戶皆吾友，得屋施床即我家。
緩步東西行飯耳，元非看竹探梅花。
即事六首·其四
作者：陸游
朝代：宋

紙潔晴窗暖，粳新午飯香。
嗜眠爲至樂，省事是奇方。
孤蝶弄秋色，亂鴉啼夕陽。
詩情隨處有，信筆自成章。
即事四首·其一
作者：陸游
朝代：宋

身向人間閲事多，杜門聊得養天和。
盛衰莫問蕭京兆，壯老空悲馬伏波。
日暮城樓傳戍角，風生嶺路下樵歌。
君知此段神通否，豎拂能降百萬魔。
即事四首·其三
作者：陸游
朝代：宋

我愛湖山清絕地，抱琴携鶴住茆堂。
藥苗自采盤蔬美，菰米新舂鉢飯香。
南浦風烟無限好，北軒雷雨不勝凉。
舊交散落無消息，借問黄塵有底忙。
即事四首·其二
作者：陸游
朝代：宋

唐虞千載仰巍巍，太息儒生每背馳。
經未盡亡君更考，古無不死我何悲。
釣耕本是求賢地，宵旰今逢願治時。
寄謝公卿各努力，爲吾君築太平基。
即事四首·其四
作者：陸游
朝代：宋

放翁老去未忘情，鏡裏森然白髮生。
一片常愁見花落，三聲最怕聽猿鳴。
年年雙隻路傍堠，夜夜短長城上更。
晚悟一條差似可，孤舟漁火看潮平。
即事示兒輩
作者：陸游
朝代：宋

今歲霜遲殊未寒，籬東烏桕葉纔丹。
病輕漸喜免求藥，老甚難誇能據鞍。
鄰舍僧貧分米少，酒坊人熟督錢寬。
晚來笑向兒孫說，且得無生一話團。
即事示子遹
作者：陸游
朝代：宋

四十已悲非少年，耄期何事每歡然。
遊山夜雨眠僧院，沽酒秋風上釣船。
諸友詩章來亹亹，小兒筆勢亦翩翩。
眼邊不是常蕭索，終憶巢居訪老仙。
即席
作者：陸游
朝代：宋

觧鞅名園眼倍明，殷勤翠袖勸飛觥。
海棠紅杏欲無色，蛺蝶黄鸝俱有情。
去日不留春漸老，歸舟已具客將行。
倦遊短鬢無多緑，生怕尊前唱渭城。
即席四首·其一
作者：陸游
朝代：宋

稚荷出水榴花開，長笛圜鼙送舉杯。
村鄰相樂君勿笑，要是安健無兇災。
即席四首·其三
作者：陸游
朝代：宋

長魚腹腴羊臂臑，饞想久矣無秋毫。
今朝林下煨苦筍，更覺此君風味高。
即席四首·其二
作者：陸游
朝代：宋

醉中起舞遞相屬，坐上戴花常作先。
要知吾輩不凡處，一吸已乾雙玉船。
即席四首·其四
作者：陸游
朝代：宋

小山榴花照眼明，青梅自墮時有聲。
柳橋東岸倚筇立，聊借水風吹宿酲。
厭事
作者：陸游
朝代：宋

厭事便微疾，貪眠幸早寒。
人雖笑疏懶，天實閔衰殘。
韋布何曾賤，茆茨本自寛。
黄花插烏帽，一醉有餘歡。
去國待潮江亭太常徐簿宋卿載酒来别
作者：陸游
朝代：宋

昨解魚符已徑歸，偶隨尺一起柴扉。
蹔留已愧黔吾突，久住空令緇客衣。
外物紛紛何足問，故人眷眷莫相違。
從今再見應無日，長與沙鷗共釣磯。
去年余佐京口遇王嘉叟從張魏公督師過焉魏公道免相嘉叟亦出守莆陽近辱書報魏公已葬衡山感嘆不已因用所遺拄頰亭詩韵奉寄
作者：陸游
朝代：宋

河亭挈手共徘徊，萬事寜非有數哉。
黄閣相君三黜去，青雲學士一麾來。
中原故老知誰在，南嶽新丘共此哀。
火冷夜窗聽急雪，相思時取近書開。
去新春纔旬餘霽色可愛
作者：陸游
朝代：宋

宦遊强半侍僊祠，况是懸車耄及時。
厚薄人情窮易見，陰晴天氣病先知。
綠樽一醉真當勉，白髮千莖莫自疑。
野渡山村梅柳動，身閑何處不熙熙。
又作二首自解·其一
作者：陸游
朝代：宋

盡日溪邊艇子斜，治生不種邵平瓜。
已分鄰舍紅蓮米，更啜僧房紫筍茶。
又作二首自解·其二
作者：陸游
朝代：宋

靈府安平四體和，經時止酒頰常酡。
老生要是常談爾，吐納餘閑即按摩。
又明日復作長句自規
作者：陸游
朝代：宋

大學淵源不易窮，古人立志自童蒙。
醉猶溫克方成德，夢亦齋莊始見功。
痛哭孰能悲陷溺，力行猶足變雕蟲。
太空雲翳終當散，吾道常如日正中。
反感憤
作者：陸游
朝代：宋

膊膊庭樹雞初鳴，嗈嗈天衢雁南征。
百年朝露豈長久，萬事浮雲常變更。
出處有心終有愧，聖賢無命亦無成。
西疇雖薄可自力，雙犢且當乘雨耕。
反遠遊
作者：陸游
朝代：宋

賣却貂裘買釣舟，久將身世付悠悠。
行歌西郭紅橋路，爛醉東關白塔秋。
夜泊驛亭觀月上，曉登僧閣聽猿愁。
一生身屬官倉米，剩喜殘年得自由。
受外祠敕
作者：陸游
朝代：宋

放浪江湖迹已陳，今朝剩喜結銜新。
讀騷未敢稱名士，拜賜猶應號散人。
歸去還騎款段馬，醉顛重岸接䍦巾。
行行漸近雲門寺，愈信人生有宿因。
叙州三首·其一
作者：陸游
朝代：宋

畫船衝雨入戎州，縹緲山横杜若洲。
須信時平邊堠靜，傳烽夜夜到西樓。
叙州三首·其三
作者：陸游
朝代：宋

楚柂吳檣又遠遊，浣花行樂夢西州。
千尋鐵鎻還堪恨，空鎖長江不鎖愁。
叙州三首·其二
作者：陸游
朝代：宋

文章何辠觸雷霆，風雨南谿自醉醒。
八十年間遺老盡，壊堂無壁草青青。
口占送巖師還大梅護聖
作者：陸游
朝代：宋

放翁白髮已蕭然，黄紙新除玉局仙。
寄語山頭老師叔，欲分茅舍度殘年。
古井
作者：陸游
朝代：宋

道傍有古井，久廢無與汲。
鄰里共浚之，寒泉稍來集。
駕言欲漱濯，冀遠塵土襲。
躊躇復棄去，綆短安能及。
古别離
作者：陸游
朝代：宋

君北遊司并，我南適熊湘。
邂逅淮陰市，共飲官道傍。
丈夫各有懷，窮達詎可量。
臨别一取醉，浩歌神激揚。
勲業有際會，風雲正蒼茫。
亂點劍峰血，苦寒芒屨霜。
死即萬鬼鄰，生當致虞唐。
丹雞不須盟，我非兒女腸。
古别離
作者：陸游
朝代：宋

孤城窮巷秋寂寂，美人停梭夜嘆息。
空園露濕荆棘枝，荒蹊月照狐狸迹。
憶君去時兒在腹，走如黄犢爺未識。
紫姑吉語元無據，况憑瓦兆占歸日。
嫁来不省出門前，魂夢何因識酒泉。
粉綿磨鏡不忍照，女子盛時無十年。
古壽人至聞五郎頗有老態作長句自遣
作者：陸游
朝代：宋

齒落髮斑兒亦老，志衰力惰我寧悲。
埋盆便可爲池看，折竹何妨作馬騎。
點誦內篇莊叟語，長歌半格白公詩。
此身未死須安頓，除却山村百不宜。
古寺
作者：陸游
朝代：宋

秋草荒無路，來遊感廢興。
殘僧僅粥飯，古像冷香燈。
扶病驚重到，題名記昔曾。
自量難笑汝，一嘆倚枯藤。
古意
作者：陸游
朝代：宋

紲足飼饑鷹，鷹飽意未平。
伏櫪豈不安，老驥終悲鳴。
士生固欲達，又懼徒富貴。
素願有未伸，五鼎淡無味。
茅屋秋雨漏，稻陂春水深。
長歌傾濁酒，舉世不知心。
古意二首·其一
作者：陸游
朝代：宋

千金募戰士，萬里築長城。
何時青冢月，却照漢家營。
古意二首·其二
作者：陸游
朝代：宋

夜泊武昌城，江流千丈清。
寧爲雁奴死，不作鶴謀生。
古梅
作者：陸游
朝代：宋

梅花吐幽香，百卉皆可屏。
一朝見古梅，梅亦墮凡境。
重疊碧蘚暈，夭矯蒼虯枝。
誰汲古磵水，養此塵外姿。
古築城曲四首·其一
作者：陸游
朝代：宋

築城聲酸嘶，漢月傍城低。
白骨若不掩，高與長城齊。
古築城曲四首·其三
作者：陸游
朝代：宋

百丈築城身，千步掘城壕。
咸陽三月火，始悔此徒勞。
古築城曲四首·其二
作者：陸游
朝代：宋

長城高際天，三十萬人守。
一日詔書来，扶蘇先授首。
古築城曲四首·其四
作者：陸游
朝代：宋

嶧山訪秦碑，斷裂無完筆。
惟有築城詞，哀怨如當日。
古興二首·其一
作者：陸游
朝代：宋

草衰何預人，每起徂年悲。
日月纔幾何，又見青青時。
青青雖滿眼，行矣當復衰。
盛衰還無端，其理可前知。
人生死則已，千載無還期。
古興二首·其二
作者：陸游
朝代：宋

月出橫林上，宿鳥無定枝。
物生各畏禍，所託輒蹈危。
老人倚壁坐，大鼾驚群兒。
雖云差自適，見事亦太遲。
猶有一可喜，永謝世俗羈。
古藤杖歌
作者：陸游
朝代：宋

我有古藤杖，夭矯蛟龍形。
生於峭壁絕磵上，乃是會稽山陰之蘭亭。
歴吳入楚上巴硤，北遊直看秦山青。
夜飛或隨暴雨去，旦歸常带流漦腥。
與子扶攜各老大，勿復狡獪誇神靈。
愔愔從此常倚壁，聽我夜誦黄庭經。
古詩
作者：陸游
朝代：宋

能自得我心，無入不自得。
靈府長優閑，蕉鹿烏能惑。
濁醪吞數升，浩氣漫漫塞。
醉來隠几酣，屢到華胥國。
人生貴適情，何當調語默。
古謂不如意事十常八九雖出于好功名者之言閑中亦未免此嘆戲作七字一首
作者：陸游
朝代：宋

歸志初諧老遽催，良辰常與病俱來。
酒雖已熟恨無菊，雪苦不成空見梅。
朋舊乖離心每折，山川悠邈首頻回。
人生敗意無窮達，莫厭相逢笑口開。
古風三首·其一
作者：陸游
朝代：宋

少年暮黄老，雅志在山林。
火食亦彊勉，寧有婚宦心。
失脚墮世網，衰病忽侵尋。
放逐適天幸，獨恨山未深。
一床元不睡，翛然横素琹。
開門毛髮冷，湖濶月欲沈。
古風三首·其三
作者：陸游
朝代：宋

功名如博戲，大叫或作盧。
文辭組繡耳，初不繫賢愚。
負恃已可笑，憎嫉真區區。
平生學金丹，我豈斯人徒。
嘯歌醉自和，顔鬢老不枯。
却後五百年，烟雨釣鏡湖。
古風三首·其二
作者：陸游
朝代：宋

賀監未嘗死，江天醉初醒。
逸少亦度世，弭節過蘭亭。
吾本淡蕩人，轉徙如蓬萍。
聊憑一杯綠，駐此雙鬢青。
邂逅兩仙翁，笙鶴遊青冥。
還家不能食，濁世紛羶腥。
古風二首·其一
作者：陸游
朝代：宋

犧象薦清廟，餘材棄溝中。
二者雖甚遠，殘生其實同。
人當貴其身，豈復論窮通。
寧爲原上草，一寸搖春風。
古風二首·其二
作者：陸游
朝代：宋

木生雖拱把，鮮不困斧斤。
枯朽亦可全，又以薌故焚。
嘉禾終銍艾，豈獨草見耘。
此理講已熟，要當尊所聞。
古驛
作者：陸游
朝代：宋

古驛橋邊艇子橫，每因羈旅愜幽情。
窗間月落無花影，枕上潮來有櫓聲。
舊友凋零歸夢想，新詩邂逅得天成。
今朝有喜君知否，秋雨晴時小疾平。
句·其一
作者：陸游
朝代：宋

南酒應憐未歸客。
句·其一〇
作者：陸游
朝代：宋

但見古河東，蕎麥鋪如雪。
句·其七
作者：陸游
朝代：宋

我老詩不工，非復薛與岑。
句·其三
作者：陸游
朝代：宋

厚味無人設佞湯，微芬時自炷廉香。
句·其九
作者：陸游
朝代：宋

禿老本儒冠，荆公使爲僧。
句·其二
作者：陸游
朝代：宋

更就高僧學白羹。
句·其五
作者：陸游
朝代：宋

使君何所樂，樂在南湖濱。
句·其八
作者：陸游
朝代：宋

是邦山水窟，領會得佳處。
山回如可招，水集若來赴。
竹葉溯江船，春薺隔烟樹。
句·其六
作者：陸游
朝代：宋

歌呼宛轉連漁市，燈火青熒擁郡樓。
句·其四
作者：陸游
朝代：宋

窮達得非吾有命，吉凶誰謂汝前知。
史院晚出
作者：陸游
朝代：宋

已乞殘骸老故丘，誤恩重作道山遊。
龍津雨過橋如拭，鳳闕烟消瓦欲流。
直舍小眠鐘報午，歸途微冷葉飛秋。
心知伏櫪無千里，縱有王良也合休。
史院書事
作者：陸游
朝代：宋

信史新修稿滿床，牙籖黄帊带芸香。
中人馳賜初宣旨，丞相傳呼早出堂。
皇祖聖謨高萬古，諸賢直筆擅三長。
孤臣曾趣龍墀對，白首爲郎只自傷。
史院書懷
作者：陸游
朝代：宋

後死與斯文，猶能讀典墳。
雖慚千載事，要是一生勤。
石磑霏霏雪，銅爐裊裊雲。
扶衰又秋晚，何以報吾君。
合江夜宴歸馬上作
作者：陸游
朝代：宋

零露中宵濕緑苔，江郊縱飲亦荒哉。
引杯快似黄河瀉，落筆聲如白雨來。
纎指醉聽筝柱促，長檠時看燭花摧。
頭顱自揣應虚死，馬上長歌寄此哀。
吊李翰林墓
作者：陸游
朝代：宋

飲似長鯨快吸川，思如渴驥勇奔泉。
客從縣令初何有，醉忤將軍亦偶然。
駿馬名姬如昨日，斷碑喬木不知年。
浮生今古同歸此，回首桓公亦故阡。
同何元立蔡肩吾至東丁院汲泉煮茶二首·其一
作者：陸游
朝代：宋

一州佳處盡裴回，惟有東丁院未來。
身是江南老桑苧，諸君小住共茶杯。
同何元立蔡肩吾至東丁院汲泉煮茶二首·其二
作者：陸游
朝代：宋

雪芽近自峨嵋得，不減紅囊顧渚春。
旋置風爐清樾下，他年奇事記三人。
同何元立賞荷花追懷鏡湖舊遊
作者：陸游
朝代：宋

少狂欺酒氣吐虹，一笑未了千觴空。
涼堂下簾人似玉，月色泠泠透湘竹。
三更畫船穿藕花，花爲四壁船爲家。
不須更踏花底藕，但嗅花香已無酒。
花深不見畫船行，天風空吹白紵聲。
雙槳歸來弄湖水，往往湖邊人已起。
即今憔悴不堪論，賴有何郎共此尊。
紅緑疏疏君勿嘆，漢嘉去歲無荷看。
同王無玷羅用之訪臨卭道士墓
作者：陸游
朝代：宋

樂天詩句本嘲詼，那有人從碧海來。
五百年間逢好事，披榛來訪此崔嵬。
吏責
作者：陸游
朝代：宋

吏責何時得暫停，年来減盡鬢邊青。
高談正樂催迎客，美睡方酣報掣鈴。
安得雲山長在眼，便從樵牧與忘形。
詩成不用頻怊悵，自古籠禽例翦翎。
君子非好異
作者：陸游
朝代：宋

君子非好異，本意亦從眾。
居然迫所愧，難復趨一鬨。
孟軻遇齊王，夫豈不欲用。
萬鍾養弟子，乃似以利動。
惟其有辭受，百世尊道統。
豈惟聖賢哉，學者固所共。
吳娃曲·其一
作者：陸游
朝代：宋

滿地花陰不閉門，琵琶抱恨立黄昏。
妾身不似天邊月，此夜此時重見君。
吳娃曲·其三
作者：陸游
朝代：宋

二月鏡湖水拍天，禹王廟下鬭龍船。
龍船相似年年好，人自今年異去年。
吳娃曲·其二
作者：陸游
朝代：宋

忘憂石榴深淺紅，草花紅紫亦成叢。
明年開時不望見，只望郎君憶著儂。
吳娃曲·其四
作者：陸游
朝代：宋

臂上燒香拜佛前，願郎安穩過新年。
多情已是長多病，莫要留心在妾邊。
吳娘曲
作者：陸游
朝代：宋

鏡奩蠶出千黑蟻，釵梁梅小雙青豆。
吳娘十四未知愁，羅衣已覺傷春瘐。
閑尋女伴過西家，鬬草歸来日未斜。
睡睫濛濛嬌欲閉，隔簾微雨壓楊花。
吳歌
作者：陸游
朝代：宋

勝負兩蝸角，榮枯一蟻窠。
人情苦翻覆，吾意久蹉跎。
困睫憑茶醒，衰顔頼酒酡。
坐人能聽否，試爲若吳歌。
吳體寄張季長
作者：陸游
朝代：宋

九月十月天雨霜，江南劍南途路長。
平生故人阻携手，萬里一書空斷腸。
人生彊健已難恃，世事變遷那可常。
兩家子孫各長大，他年窮達毋相忘。
吹笛
作者：陸游
朝代：宋

吳江楚澤閑遊遍，未豁平生萬里心。
醉裏獨携蒼玉筍，岳陽樓上作龍吟。
吾年過八十二首·其一
作者：陸游
朝代：宋

吾年過八十，久已棄朝簪。
化蝶有殘夢，焦桐無賞音。
溪聲喧夜旦，野色變晴陰。
欲講平生學，茫然不可尋。
吾年過八十二首·其二
作者：陸游
朝代：宋

八十又過二，自言名放翁。
斧斤遺壽櫟，雲海寄冥鴻。
酒挂驢鞍側，詩投藥笈中。
灞城逢薊叟，共語莫匆匆。
吾廬
作者：陸游
朝代：宋

吾廬鏡湖上，傍水開雲扃。
秋淺葉未丹，日落山更青。
孤鶴從西来，長鳴掠沙汀。
亦知常苦饑，未忍吞羶腥。
我食雖不肉，匕箸窮芳馨。
幽窗燈火冷，濁酒倒殘瓶。
吾廬
作者：陸游
朝代：宋

吾廬雖小亦佳哉，新作柴門斸緑苔。
拄杖每闌歸鶴入，釣船時帯夕陽來。
墟烟隔水霏霏合，籬菊凌霜續續開。
千里安期那可得，笑呼鄰父共傳杯。
吾廬東北皆修竹茂木羽族來栖者不可數計感而有作
作者：陸游
朝代：宋

遶舍皆茂林，萬數栖鳥雀。
詰旦輒爭鳴，未暝紛已泊。
清陰交欲暗，丹實熟可啄。
吾廬少人迹，媿爾肯見託。
雖無惠養德，亦免彈射虐。
結巢俯可窺，淳風今豈薄。
呂氏子夔郎求詩
作者：陸游
朝代：宋

乃祖身兼將相崇，諸孫玉立有家風。
此郎己復塵埃外，它日相期氣類中。
行己勤勤須自省，讀書亹亹要新功。
果能哮吼如獅子，一瓣香應嗣放翁。
周元吉蟠室詩
作者：陸游
朝代：宋

天下有廣居，非阿房建章。
賔餞日及月，闔闢陰與陽。
山川坦然平，何者爲藩牆。
孔公暨瞿聃，同坐此道塲。
哀哉世日隘，肝膽分界疆。
蹙縮戰蝸角，崎嶇走羊腸。
周先早得道，所證非復常。
小室古城隅，宛如野僧房。
能容人天衆，雜沓來燒香。
三萬二千人，各據獅子床。
實際正如此，切忌錯商量。
須彌芥子話，今夕當舉揚。
周洪道學士許折贈館中海棠以詩督之
作者：陸游
朝代：宋

嫋嫋柔絲不自持，更禁日炙與風吹。
仙家見慣渾閑事，乞與人間看一枝。
周洪道招食江西筍歸爲絕句
作者：陸游
朝代：宋

色如玉版貓頭筍，味抵駝峰牛尾貍。
歸向妻孥誇至夕，書生寒乞定難醫。
呻吟
作者：陸游
朝代：宋

呻吟半歲掩柴扉，性命惟存氣力微。
夙業豈能逃馬麥，窮居頼是慣牛衣。
濁清且復分賢聖，今昨誰能論是非。
一段光明君記取，要知無念是真歸。
命駕
作者：陸游
朝代：宋

命駕清晨出射堂，筇枝羽扇受微凉。
鴉將數子窺苔井，桐引新枝出粉牆。
岸幘影邊茶正熟，投壺聲裏日初長。
興闌却蹋湖堤去，十里山花滿袖香。
和周元吉右司過弊居追懷南鄭相從之作
作者：陸游
朝代：宋

梁益東西六十州，大行臺出北防秋。
閲兵金鼓震河渭，縱獵狐兔平山邱。
露布捷書天上去，軍諮祭酒幄中謀。
豈知今日詩来處，日落風生蘆荻洲。
和張功父見寄二首·其一
作者：陸游
朝代：宋

舉世何人念此翁，敢期相問寂寥中。
回思舊社驚年往，細讀來書恨紙窮。
我用荷鋤爲事業，君將高枕示神通。
叮寧一語宜深聽，信筆題詩勿太工。
和張功父見寄二首·其二
作者：陸游
朝代：宋

佐命貂蟬再世孫，手鉏瓜壟傍青門。
超騰已得丹換骨，戀著肯求香返魂。
正復悲秋如騎省，可令病渴似文園。
庭前柏樹西來意，握手何時得共論。
和曾待制遊兩山三首·題天章山宿鷺亭
作者：陸游
朝代：宋

疏鐘迎客到溪亭，碧瓦朱欄相照明。
想得松陰排萬衲，籃輿放處恰詩成。
和曾待制遊兩山三首·題天章山更幽亭且以未到玲瓏爲恨
作者：陸游
朝代：宋

攀石捫蘿到更幽，玲瓏咫尺懶窮搜。
旁人不會當時意，爲欠門生作伴遊。
和曾待制遊兩山三首·題育王山明月堂
作者：陸游
朝代：宋

翰林碑立崔嵬上，待制詩題杳靄間。
人天八萬四千塔，便合推爲第一山。
和范待制月夜有感
作者：陸游
朝代：宋

榆枋正復異鵬飛，等是垂頭受馽鞿。
坐客笑談嘲遠志，故人書札寄當歸。
醉思蓴菜黏篙滑，饞憶鱸魚墜釣肥。
誰遣貴人同此感，夜來風月夢苔磯。
和范待制秋日書懷二首游自七月病起蔬食止酒故詩中及之·其一
作者：陸游
朝代：宋

閑窗貝葉對旁行，不覺城笳報夕陽。
嗜酒步兵猶未達，拂衣司諌亦成忙。
室無摩詰持花女，囊有婆娑等價香。
欲與衆生共安隐，秋來夢不到鱸鄉。
和范待制秋日書懷二首游自七月病起蔬食止酒故詩中及之·其二
作者：陸游
朝代：宋

故人無字寄相思，敢向窮途怨不知。
老病已全惟欠死，貪嗔雖斷尚餘癡。
数莖雪鬢江湖遠，九轉金丹日月遲。
畬粟山苗俱可飽，明年東去隐峨眉。
和范待制秋興三首·其一
作者：陸游
朝代：宋

策策桐飄已半空，啼螿漸覺近房櫳。
一生不作牛衣泣，萬事從渠馬耳風。
名姓已甘黄紙外，光陰全付緑尊中。
門前剥啄誰相覔，賀我今年號放翁。
和范待制秋興三首·其三
作者：陸游
朝代：宋

山澤沉冥氣尚豪，鬢絲未遽嘆蕭騷。
已忘海運鯤鵬化，那計風微燕雀高。
萬里客魂迷楚峽，五更歸夢隔胥濤。
故知有酒當勤醉，自古寕聞死可逃。
和范待制秋興三首·其二
作者：陸游
朝代：宋

睡臉餘痕印枕紋，秋衾微潤覆爐熏。
井桐搖落先霜盡，衣杵凄涼带月聞。
佛屋紗燈明小像，經奩魚蠧蝕真文。
身如病驥惟思臥，誰許能空萬馬群。
和范舍人書懷
作者：陸游
朝代：宋

歲月如奔不可遮，即今楊柳已藏鴉。
客中常欠尊中酒，馬上時看檐上花。
末路凄涼老巴蜀，少年豪舉動京華。
天魔久矣先成佛，多病維摩尚在家。
和范舍人永康青城道中作
作者：陸游
朝代：宋

風驅雨壓無浮埃，驂驔千騎東方來。
勝逰公自輩王謝，浄社我亦追宗雷。
岷山楼上一徙倚，如地始闢天初開。
廓然眼界三萬里，山一螘垤水一杯。
世間幻妄幾變滅，正自不滿吾曹咍。
丈夫本願布衣老，達士詎畏蒼顔催。
君看神君歲食羊四萬，處處棄骨高成堆。
西山老翁飽松麨，造物賦予何遼哉。
和范舍人病後二詩末章兼呈張正字·其一
作者：陸游
朝代：宋

放衙元不爲春酲，澹蕩江天氣未清。
欲賞園花先夢到，忽聞簷雨定心驚。
香雲不動熏籠暖，蠟泪成堆斗帳明。
關隴宿兵邊末靖，祝公垂意在尊生。
和范舍人病後二詩末章兼呈張正字·其二
作者：陸游
朝代：宋

士生不及慶歴初，下方元祐當勿疏。
請看蛟龍得雲雨，豈比鳥雀馴階除。
舍人起視北門草，學士歸著東觀書。
劍外老農亦吐氣，醸酒畦花常晏如。
和譚德稱送牡丹二首·其一
作者：陸游
朝代：宋

洛陽春色擅中州，檀暈鞓紅總勝流。
憔悴劍南人不管，問渠情味似儂不。
和譚德稱送牡丹二首·其二
作者：陸游
朝代：宋

吾生何拙亦何工，憂患如山一笑空。
猶有餘情被花惱，醉搔華髮倚屏風。
和陳魯山十詩以孟夏草木長遶屋樹扶疏爲韵·其一
作者：陸游
朝代：宋

言語日益工，風節顧弗競。
杞柳爲桮棬，此豈真物性。
病夫背俗馳，梁甫時一詠。
奈何七尺軀，貴賤視趙孟。
和陳魯山十詩以孟夏草木長遶屋樹扶疏爲韵·其一〇
作者：陸游
朝代：宋

風花憐寂寞，起舞爲我娛。
舉酒謝風花，吾道殊不疏。
汝開何自有，汝落何自無。
居然會此理，吾汝皆如如。
和陳魯山十詩以孟夏草木長遶屋樹扶疏爲韵·其七
作者：陸游
朝代：宋

匆匆過三十，夢境日已蹙。
誰知嘆亡羊，但有喜得鹿。
本來作何面，認此逆旅屋。
逢人吹布毛，出世不忍獨。
和陳魯山十詩以孟夏草木長遶屋樹扶疏爲韵·其三
作者：陸游
朝代：宋

大父昔在朝，騰上唯恐早。
淡然清班中，灰寒而木槁。
議論主中和，人才進耆老。
至今下馬墳，不生刺人草。
和陳魯山十詩以孟夏草木長遶屋樹扶疏爲韵·其九
作者：陸游
朝代：宋

萬物備於我，本來無欠餘。
寠儒可憐生，西抺復東塗。
斯文如大厦，傾壞要力扶。
犬子真鼠輩，辛苦賣子虚。
和陳魯山十詩以孟夏草木長遶屋樹扶疏爲韵·其二
作者：陸游
朝代：宋

唐虞亦人耳，四海可高謝。
哀哉斗升故，諂妄兩憑架。
心明物自賓，能整故能暇。
會當棄人事，面壁度九夏。
和陳魯山十詩以孟夏草木長遶屋樹扶疏爲韵·其五
作者：陸游
朝代：宋

門無容車高，庭止旋馬廣。
富貴固易耳，正恐卿慚長。
時情競脂韋，家法獨骯髒。
靜處看紛紛，桔槔勞頫仰。
和陳魯山十詩以孟夏草木長遶屋樹扶疏爲韵·其八
作者：陸游
朝代：宋

杜門殊省事，百巧輸一粗。
燒香淨掃地，袖手了朝暮。
君看瓦摳手，端自勝金注。
塵機早見貸，不待雞竿樹。
和陳魯山十詩以孟夏草木長遶屋樹扶疏爲韵·其六
作者：陸游
朝代：宋

至人貴其身，不使事物遶。
捐身易富貴，明珠彈飛鳥。
我願稱善人，題作墓上表。
從來尺鷃樂，不羨飛鴻矯。
和陳魯山十詩以孟夏草木長遶屋樹扶疏爲韵·其四
作者：陸游
朝代：宋

櫻酪事已過，角黍配夏熟。
尚憶少小時，綵縷繫腕玉。
此生本幻戲，衰態轉眼足。
三郎老無憀，始解嘆絲木。
和高子長參議道中二絕·其一
作者：陸游
朝代：宋

梁州四月晚鶯啼，共憶扁舟罨畫谿。
莫作世間兒女態，明年萬里駐安西。
和高子長參議道中二絕·其二
作者：陸游
朝代：宋

豐年食少厭兒啼，覓得微官落五谿。
大似無家老禪衲，打包還度棧雲西。
哀北
作者：陸游
朝代：宋

太行天下脊，黄河出崑崙。
山川形勝地，歴世多名臣。
哀哉六十年，左衽淪胡塵。
抱負雖奇偉，没齒不得伸。
老夫實好義，北望常酸辛。
何當擁黄旗，徑涉白馬津。
窮追殄犬羊，旁招出鳳麟。
努力待傳檄，勿謂吳無人。
哀郢二首·其一
作者：陸游
朝代：宋

遠接商周祚最長，北盟齊晉勢爭強。
章華歌舞終蕭瑟，雲夢風烟舊莽蒼。
草合故宫惟雁起，盜穿荒冢有狐藏。
離騷未盡靈均恨，志士千秋泪滿裳。
哀郢二首·其二
作者：陸游
朝代：宋

荆州十月早梅春，徂歲真同下阪輪。
天地何心窮壯士，江湖從古著羈臣。
淋漓痛飲長亭暮，慷慨悲歌白髮新。
欲吊章華無處問，廢城霜露濕荆榛。
哭季長二首·其一
作者：陸游
朝代：宋

岷山剡曲各天涯，死籍前時偶脫遺。
三徑就荒俱已老，一樽相屬永無期。
寢門哀慟今何及，泉壤從遊後不疑。
邂逅子孫能記此，交情應似兩翁時。
哭季長二首·其二
作者：陸游
朝代：宋

我荷鋤時君賜環，君歸我復造清班。
無由促席暫握手，每得寄聲聊解顔。
造物不令成老伴，著書猶喜在名山。
半年僅得陳蓴鯽，白首臨風涕自潸。
哭徑山策老
作者：陸游
朝代：宋

岌岌龍門萬衲傾，翩翩隻履又西行。
塵侵白拂繩床冷，露滴青松石塔成。
遙想再來非四入，尚應相見話三生。
放翁大欠修行力，未免人間愴别情。
哭李孟達
作者：陸游
朝代：宋

舊交多已謝明時，孟達奇才最所思。
晚歲立朝雖小試，平生苦學竟誰知。
尊前一笑終無日，地下相從却有期。
慟絕寢門霜日暮，短篇聊爲寫餘悲。
哭杜府君
作者：陸游
朝代：宋

叔高初過我，風度何玉立。
超然眾客中，可慕不待揖。
入都多賓友，伯高數來集。
質如琮璧潤，氣等芝蘭襲。
晚乃過仲高，午日曬行笠。
匆匆遽別去，悵望空怏悒。
有如此三高，青紫何足拾。
豈無知之者，相視莫維縶。
窮魚雖相憫，可愧吐微溼。
亦知尊公賢，何止蓋鄉邑。
向風每拳拳，識面真汲汲。
秋風忽聞訃，執書嘆以泣。
造門不自决，追悔今何及。
又聞著書富，手澤溢巾笈。
哀毀要無益，遺稿勤綴緝。
哭王季夷
作者：陸游
朝代：宋

超遥天馬渥洼来，萬里修途忍勒回。
爽氣即今猶可想，舊遊何處不堪哀。
夢中有客徴殘錦，地下無爐鑄横財。
欲酹一尊身尚病，鬛封春露濕蒼苔。
哭開孫
作者：陸游
朝代：宋

學步漸扶床，乘車已駕羊。
虛稱砌臺使，不遇玉函方。
杳杳天難問，茫茫夜正長。
寂寥誰伴汝，蕭寺閉空房。
哺猿
作者：陸游
朝代：宋

有書常懶讀，有酒常懶醉。
惟有默坐佳，又以睡爲祟。
不如捨之起，扶杖來東園。
摘此幽澗果，哺我高枝猿。
食果飲清泉，猿計亦何闕。
但恐夜霜時，腸斷巴山月。
唐希雅雪鵲
作者：陸游
朝代：宋

烈風大雪吞江湖，巨木摧折竹葦枯。
烏鳶瑟縮墮地死，豈復能顧卵與雛。
棘枝拔出亂石罅，凜凜生氣獨有餘。
耐寒兩鵲亦異稟，羽族有此山澤癯。
神凝氣勁中自足，不待晴日相鳴呼。
深知畫手亦怪偉，用意直刮造化爐。
氄毛雖細爪翮健，落筆豈獨今所無。
我評此畫如奇書，顔筋柳骨追歐虞。
唐虞
作者：陸游
朝代：宋

唐虞雖遠愈巍巍，孔氏如天孰得違。
大道豈容私學裂，專門常怪世儒非。
少林尚忌隨人轉，老氏亦尊知我稀。
能盡此心方有得，勿持糟粕議精微。
唐長慶中南池新亭碑在漢高帝廟側亭已失所在矣
作者：陸游
朝代：宋

池廢新亭亦已無，遺碑半滅臥春蕪。
文章綺靡雖非古，今代詞人不辦渠。
啜茶示兒輩
作者：陸游
朝代：宋

圍坐團欒且勿譁，飯餘共舉此甌茶。
粗知道義死無憾，已迫耄期生有涯。
小圃花光還滿眼，高城漏鼓不停撾。
閑人一笑真當勉，小榼何妨問酒家。
喜事
作者：陸游
朝代：宋

武夷老子雪垂肩，喜事何曾減少年。
鸚鵡螺深翻細浪，辟邪爐暖起微烟。
幽花滴露霑紗帽，亂絮憑風撲畫船。
虎豹九關君勿嘆，未妨一笑住壺天。
喜小兒病愈二首·其一
作者：陸游
朝代：宋

喜見吾家玉雪兒，今朝竹馬遶廊嬉。
也知笠澤家風在，十歲能吟病起詩。
喜小兒病愈二首·其二
作者：陸游
朝代：宋

一床共置朝回笏，百屋常堆用剩錢。
何似吾家好兒子，吟哦相伴短檠前。
喜小兒輩到行在
作者：陸游
朝代：宋

阿綱學書蚓滿幅，阿繪學語鶯囀木。
截竹作馬走不休，小車駕羊聲陸續。
書窗涴壁誰忍嗔，啼呼也復可憐人。
却思胡馬飲江水，敢道春風無戰塵。
傳聞賊棄兩京走，列城爭爲朝廷守。
從今父子見太平，花前飲水勿飲酒。
喜得建茶
作者：陸游
朝代：宋

玉食何由到草萊，重奩初喜坼封開。
雪霏庾嶺紅絲磑，乳泛閩溪綠地材。
舌本常留甘盡日，鼻端無復鼾如雷。
故應不負朋遊意，手挈風爐竹下來。
喜晴
作者：陸游
朝代：宋

一夜霜風掃積陰，簷間喚起有鳴禽。
滿窗零亂梧楸影，鄰巷蕭條雞犬音。
文史漸宜精討閱，湖山仍得飽登臨。
園丁也解娛翁意，藝果移花已滿林。
喜晴
作者：陸游
朝代：宋

三日雨不止，意謂無復晴。
泥深不可出，卧聽空階聲。
事有未易料，南風起三更。
陣陣浮雲歸，杲杲初日明。
穡事既竭作，機杼比屋鳴。
天公真老手，談笑功皆成。
家家有新釀，歡言相送迎。
蝗孽幸掃空，努力謀春耕。
喜晴
作者：陸游
朝代：宋

久雨群蛙日夜號，樂哉霽色滿江郊。
草書己悟屋漏壁，詩句免悲風卷茆。
喚婦晴鳩鳴廢圃，歸林棲鶻補危巢。
泥乾我亦思來客，未暇移書廣絕交。
喜晴
作者：陸游
朝代：宋

正厭鳩呼雨，俄聞鵲噪晴。
路開知潦退，書展喜窗明。
日透疏簾影，風傳暮角聲。
兒童競相報，門有賣朱櫻。
喜晴
作者：陸游
朝代：宋

江湖春暮多風雨，點滴空階實厭聽。
剩喜今朝有奇事，一窗晴日寫黄庭。
喜晴
作者：陸游
朝代：宋

澤國風雨多，春盡尚裘褐。
閉門不能出，飽受鳩婦聒。
今朝雲忽歸，溝水清活活。
偶爲東園行，魚鳥間何闊。
婦女蠶事終，桑柘光如潑。
布穀汝勿憂，吾袴真可脫。
喜晴
作者：陸游
朝代：宋

葛衣初著喜新晴，寂寂虛堂一榻橫。
乍坼孤花藏葉罅，晚歸雙燕拂簾旌。
舞空不斷游絲直，掠地還飛落絮輕。
剩欲倚闌尋好句，清笳已復動高城。
喜晴
作者：陸游
朝代：宋

衡門病臥動經旬，歲晚況堪風雨頻。
晴日一窗殊慰眼，清霜萬瓦更宜人。
開書頓失昏花墜，試茗初看白乳新。
南埭東陂從此好，剩將紅蘂插烏巾。
喜晴
作者：陸游
朝代：宋

西風吹雨冷凄凄，道上行人白晝迷。
聊抉重雲取朝日，未容嘉穀臥秋泥。
年豐郡府疏文檄，蠻遁邊亭息鼓鼙。
寄語農家莫遊惰，冬閑正要飽鉏犁。
喜楊廷秀秘監再入館
作者：陸游
朝代：宋

公去蓬山輕，公歸蓬山重。
錦囊三千篇，字字律吕中。
文章實公器，當與天下共。
吾嘗評其妙，如龍馬受鞚。
燕許亦有名，此事恐未夢。
嗚呼大厦傾，孰可任梁棟。
願公力起之，千載傳正統。
時時醉黄封，高詠追屈宋。
我如老蒼鶻，寂寞愁獨弄。
杖屨勤来逰，雪霽梅欲動。
喜譚德稱歸
作者：陸游
朝代：宋

少鄙章句學，所慕在經世。
諸公薦文章，頗恨非素志。
一朝落江湖，爛漫得自恣。
討論極王霸，事業窺莘渭。
孔明景略間，却立頗眦睨。
從人無一欣，對食有三喟。
譚侯信豪雋，可共不朽事。
天涯再相見，握手更抆泪。
欲尋西郊路，斗酒傾意氣。
浩歌君和我，勿作尋常醉。
喜鄭唐老相過
作者：陸游
朝代：宋

鄭子有書癖，對書百事忘。
頭亂不暇櫛，炙冷不暇嘗。
持此金石心，力求古文章。
吟哦屈宋作，蚤夜聲琅琅。
方揮却日戈，耻窺及肩牆。
不見今六年，所得非復常。
扁舟夜過我，劇論神激揚。
徐出二三篇，稊米於太倉。
已足起衰懦，黑絲生鬢霜。
使得盡見之，殆可鍼膏肓。
願子繼自今，勿惜傾錦囊。
因來數爲寄，歲晚慰所望。
喜雨
作者：陸游
朝代：宋

一秋未雨冬未雪，坐使肺肝生客熱。
不惟裘褐藏篋笥，卧毯坐氈俱未設。
樽中有酒不敢嘗，小甕黄齏却時啜。
新春距今一月爾，便恐蝗生殘宿麥。
天公老手真可人，夜雨蕭蕭洗旱塵。
北風吹雪定不晚，喜入三山湯餅碗。
喜雨
作者：陸游
朝代：宋

一雨洗旱塵，吾廬氣疏豁。
土潤竹萌出，水長漁舟活。
桑麻鬰千里，夾道光如潑。
憑高望歸雲，更覺原野闊。
沉憂寬旅食，分喜到僧鉢。
但仰皇天慈，不必尤旱魃。
喜雨
作者：陸游
朝代：宋

入夏久不雨，旱勢已岌岌。
蛙蛤徒自喧，蛟龍卧如蟄。
何由白水滿，但守青秧泣。
上天忽悔禍，川雲起呼吸。
虛簷雨競瀉，平野苗盡立。
兒停蹋溝車，婦免憂谷汲。
人言雨非雨，乃是傾玉粒。
移床亦細事，敢嘆屋漏溼。
喜雨
作者：陸游
朝代：宋

去年禹廟歸梅梁，今年黑虹見東方。
巫言當豐十二歲，父老相告喜欲狂。
插秧正得十日雨，高下到處水滿塘。
六月欲盡日杲杲，造物已命摧驕陽。
夕雲如豚渡河漢，占書共謂雨至祥。
南山雷車載膏澤，枕上忽送聲淋浪。
猛思濁酒大作社，更想紅稻初迎霜。
六十日白最先熟，食新且領晨炊香。
喜雨
作者：陸游
朝代：宋

幽人睡覺夜未央，四簷懸溜聲浪浪。
樂哉甘澍及時至，九衢一洗塵沙黄。
明朝鄰曲各歡喜，賽廟沽酒刲豬羊。
不勞轣轆蹋龍骨，轉盼白水盈陂塘。
呼兒掃地設菅席，與汝一醉歌時康。
豈惟磨鐮待收麥，小甑已覺吳粳香。
喜雨
作者：陸游
朝代：宋

楚巫奔走畏天慳，變化寜知轉盼間。
初夜電光揺北斗，平明雲氣冒南山。
坐令沃野新秧徧，已覺豐年舊觀還。
白首老農愁破處，夢回高枕聽潺潺。
喜雨
作者：陸游
朝代：宋

雨氣侵人暮不休，雨聲逼枕冷颼颼。
方欣草木有生意，已報溝池無涸流。
避溼入簷憐病鶴，爭巢逐婦嘆鳴鳩。
老農自喜知時節，夜半呼兒起飯牛。
喜雨
作者：陸游
朝代：宋

雷車隆隆南山陽，電光煜煜北斗傍。
急雨横斜生土香，草木蘇醒起仆僵。
芭蕉抽心鳯尾長，薜茘引蔓龍鱗蒼。
葛幮竹簟夜更涼，超然真欲無羲皇。
常年七月蚊殷廊，今夕肅肅疑飛霜。
水車罷踏戽斗藏，家家買酒歌時康。
喜雨
作者：陸游
朝代：宋

黄塵赤日欲忘生，一夜新涼滿錦城。
雨急驟增車轍水，泥深漸壯馬蹄聲。
蚊蠅斂迹知無地，燈火於人頓有情。
市遠鷄豚不須問，小畦蔬甲已堪烹。
喜雨二首·其一
作者：陸游
朝代：宋

勢掠郊原飛急雪，聲揺窗户過奔雷。
坐知多稼連雲熟，不獨新涼傍枕来。
喜雨二首·其一
作者：陸游
朝代：宋

黑雲橫絕天漢津，父老僉言候當雨。
未論秋稼綿千里，且喜滂沱洗殘暑。
我起呼兒扶再拜，汗垢得凉真一快。
桔槔抱甕兩置之，日日齋盂飽菘芥。
喜雨二首·其二
作者：陸游
朝代：宋

淅瀝簷聲枕上聞，攬衣起坐對爐熏。
萬家歌舞豐年樂，未費烏龍一綫雲。
喜雨二首·其二
作者：陸游
朝代：宋

雨聲蕭蕭集庭樹，雨氣森森入窗戶。
玉川茆屋久不葺，破漏無復施床處。
我於萬事本悠悠，危坐讀書忘百憂。
明朝秋水增三尺，且復沙邊弄釣舟。
喜雨歌
作者：陸游
朝代：宋

不雨珠，不雨玉，六月得雨真雨粟。
十年水旱食半菽，民伐桑柘賣黄犢。
去年小稔已食足，今年當得厭酒肉。
斯民醉飽定復哭，幾人不見今年熟。
嘆俗
作者：陸游
朝代：宋

風俗陵夷日可憐，乞墦鉗市亦欣然。
看渠皮底元無血，那識虞卿魯仲連。
嘆息
作者：陸游
朝代：宋

國家圖籙合中興，嘆息吾寜粥飯僧。
賣劍買牛衰可笑，壊裳爲袴老猶能。
曉過射圃雲藏壘，夜讀兵書雨灑燈。
安得龍媒八千騎，要令窮冦畏飛騰。
嘆老
作者：陸游
朝代：宋

小筑依林藪，殘年迫耄期。
衣寬方覺瘦，步蹇始悲衰。
食飲常多忌，方書動自隨。
園花幾分在，睡起問吾兒。
嘆老
作者：陸游
朝代：宋

晨起梳頭滿鏡霜，豈堪著脚少年場。
酒徒分散情疏索，棋敵憑陵意頡頏。
寓世極知均醉夢，餘生只合老耕桑。
石帆山下蓴絲長，待我還東泊野航。
嘆老
作者：陸游
朝代：宋

朋儕什九墮丘墟，自笑身如脫網魚。
委命已悲吾道喪，垂名真負此心初。
齒殘僅可决濡肉，眼澀知難讀細書。
家事豈容關老子，兒曹努力事耕鉏。
嘆老
作者：陸游
朝代：宋

身歷邅回事萬端，天教林下養衰殘。
文編似是他人作，書卷如曾隔世觀。
久已悠悠置恩怨，况能一一記悲歡。
床頭周易真良藥，不是書生强自寬。
嘆老
作者：陸游
朝代：宋

鏡裏蕭蕭白髮新，默思舊事似前身。
齒殘對客豁可耻，臂弱學書肥失真。
漸覺文辭乖律呂，豈惟議論少精神。
平生師友凋零盡，鼻堊揮斤未有人。
嘆老
作者：陸游
朝代：宋

齒墮因廢談，短髮不入把。
餘年似殘尊，欲盡不禁瀉。
出門見鄉曲，每恨識面寡。
往昔同戲兒，纍纍冢盈野。
嘉定己巳立秋得膈上疾近寒露乃小愈十二首·其一
作者：陸游
朝代：宋

獨立溪橋看落暉，殘蕪漠漠蝶飛飛。
從來澤國秋常晚，嘆息衰翁已衲衣。
嘉定己巳立秋得膈上疾近寒露乃小愈十二首·其一〇
作者：陸游
朝代：宋

清泉白米山家有，鹽酪猶從小市求。
寸步須扶本常事，細書妨讀却閑愁。
嘉定己巳立秋得膈上疾近寒露乃小愈十二首·其一一
作者：陸游
朝代：宋

束書不觀萬事休，誰令識字惹閑愁。
胸中作祟知何物，不是當年老督郵。
嘉定己巳立秋得膈上疾近寒露乃小愈十二首·其一二
作者：陸游
朝代：宋

客疾無根莫浪憂，今朝掃盡不容留。
飯囊酒甕非吾事，只貯千巖萬壑秋。
嘉定己巳立秋得膈上疾近寒露乃小愈十二首·其七
作者：陸游
朝代：宋

粥香可愛貧方覺，睡味無窮老始知。
要識放翁真受用，大冠長劍只成癡。
嘉定己巳立秋得膈上疾近寒露乃小愈十二首·其三
作者：陸游
朝代：宋

窮銷壯歲功名志，病過新秋賞詠時。
自古世間如意少，天公寧肯爲君私。
嘉定己巳立秋得膈上疾近寒露乃小愈十二首·其九
作者：陸游
朝代：宋

八月吳中風露秋，子鵝可炙酒新篘。
老人病愈鄉閭喜，處處邀迎共獻酬。
嘉定己巳立秋得膈上疾近寒露乃小愈十二首·其二
作者：陸游
朝代：宋

今年病老遂難禁，二豎奔逃豈易尋。
風雨三更僮僕睡，自持殘燭檢千金。
嘉定己巳立秋得膈上疾近寒露乃小愈十二首·其五
作者：陸游
朝代：宋

一枕鳥聲殘曉夢，半窗竹影弄新晴。
屏深室暖秋垂老，粥美蔬香疾漸平。
嘉定己巳立秋得膈上疾近寒露乃小愈十二首·其八
作者：陸游
朝代：宋

小詩閑淡如秋水，病後殊勝未病時。
自翦矮箋謄斷稿，不嫌墨淺字傾欹。
嘉定己巳立秋得膈上疾近寒露乃小愈十二首·其六
作者：陸游
朝代：宋

半饑半飽隨時過，無客無書盡日閑。
童子貪眠呼不省，狸奴戀暖去仍還。
嘉定己巳立秋得膈上疾近寒露乃小愈十二首·其四
作者：陸游
朝代：宋

小詩苦思憑誰賞，綠酒盈尊每獨傾。
老境情悰例如此，不須惆悵感餘生。
嘉川鋪得檄遂行中夜次小柏
作者：陸游
朝代：宋

黄旗傳檄趣歸程，急服單裝破夜行。
肅肅霜飛當十月，離離斗轉欲三更。
酒消頓覺衣裘薄，驛近先看炬火迎。
渭水函關元不遠，著鞭無日涕空横。
嘉川鋪遇小雨景物尤奇
作者：陸游
朝代：宋

一春客路厭風埃，小雨山行亦樂哉。
危棧巧依青嶂出，飛花併下緑巖來。
面前雲氣翔孤鳯，脚底江聲轉疾雷。
堪笑書生輕性命，每逢險處更徘徊。
嘉州守宅舊無後圃因農事之隙爲種花築亭觀甫成而歸戲作長句
作者：陸游
朝代：宋

吾州山水西州冠，正欠雄樓並傑觀。
奇峰秀嶺待彈壓，明月清風須判斷。
三峨舊不到郡齋，創爲詩人供几案。
烟雲舒卷水墨圖，草木青紅錦繡段。
一時冠盖共登臨，百年父老俱驚惋。
縈回舞袖試弓彎，宛轉歌聲學珠貫。
佳人蜂蝶爭遶鬢，上客龍蛇看揮翰。
寓公雖作一月留，梅發東湖歸思亂。
兒戲聊成此段奇，陳迹應留後人嘆。
明朝艇子泝平羌，却伴謫仙遊汗漫。
嘉泰辛酉八月四日雨後殊凄冷新雁已至夜復風雨不止是歲八月一日白露二首·其一
作者：陸游
朝代：宋

殘暑方炎忽痛摧，無情風雨亦奇哉。
但嗟不爲貧人計，未動秋砧雁已來。
嘉泰辛酉八月四日雨後殊凄冷新雁已至夜復風雨不止是歲八月一日白露二首·其二
作者：陸游
朝代：宋

仲秋四日雁橫天，閉戶垂帷意已便。
方嘆今年時候早，夜深風雨更凄然。
嘉祐院觀壁間文湖州墨竹
作者：陸游
朝代：宋

石室先生筆有神，我來拂拭一酸辛。
敗牆慘澹欲無色，老氣森嚴猶逼人。
慣閲冰霜元耐久，恥隨兒女更爭春。
紛紛可笑空摹擬，爾輩毫端萬斛塵。
嘉陽官舍奇石甚富散棄無領略者予始取作假山因名西齋曰小山堂爲賦短歌
作者：陸游
朝代：宋

昔人何人愛巖壑，爲山未成儲犖确。
散落支床壓酒槽，大或專車小拳握。
幽人邂逅爲絕嘆，修綆趣取寒泉濯。
峭峰幽竇相吐吞，翠嶺丹崖渺聨絡。
石不能言意可解，問我胡爲憐寂寞。
人間興廢自有數，昔棄何傷今豈樂。
斯言妙矣予則陋，敢對石友辭罸爵。
爲君寬作十日留，在眼便同真著脚。
嘉陽絕無木犀偶得一枝戲作
作者：陸游
朝代：宋

久客紅塵不自憐，眼明初見廣寒仙。
只饒籬菊同時出，尚占江梅一著先。
重露溼香幽徑曉，斜陽烘蕊小窗妍。
何人更與蒸況水，金鴨華燈惱醉眠。
嘲子聿
作者：陸游
朝代：宋

講誦多吳語，鈎提學佐書。
夜分燈未徹，晨起髮慵梳。
飽食園官菜，少留溪友魚。
能憐乃翁病，身自舉籃輿。
嘲布穀
作者：陸游
朝代：宋

時令過清明，朝朝布穀鳴。
但令春促駕，那爲國催耕。
紅紫花枝盡，青黄麥穗成。
從今可無語，傾耳舜弦聲。
嘲梅未開
作者：陸游
朝代：宋

梅蕊如紅稻，中藏無盡香。
何時來鼻境，更待幾番霜。
嘲畜貓
作者：陸游
朝代：宋

甚矣翻盆暴，嗟君睡得成。
但思魚饜足，不顧鼠縱橫。
欲騁銜蟬快，先憐上樹輕。
朐山在何許，此族最知名。
嚴君平卜臺
作者：陸游
朝代：宋

先生久已蛻氛埃，道上猶傳舊卜臺。
乞得寒泉濯肝肺，真成萬里不虚來。
嚴州多菊然率過重陽方開或舉東坡先生菊花開時即重陽之語余謂此猶是未忘重陽者恐此花不肯也戲作一絕
作者：陸游
朝代：宋

無人喚醒賦歸翁，滿把清香誰與同。
但辦對花頻舉酒，莫横重九在胸中。
嚴州大閱
作者：陸游
朝代：宋

鐵騎森森帕首紅，角聲旗影夕陽中。
雖慚江左繁雄郡，且看人間矍鑠翁。
清渭十年真昨夢，玉關萬里又秋風。
憑鞍撩動功名意，未恨猿驚蕙帳空。
囚山
作者：陸游
朝代：宋

垣屋參差綠樹邊，囚山光景餞華顛。
平川極目思秦地，大澤浮空憶楚天。
刺虎射麋俱已矣，舉杯開劍忽悽然。
此生終遣英雄笑，棘沒銅駝六十年。
四日夜鷄未鳴起作
作者：陸游
朝代：宋

放翁病過秋，忽起作醉墨。
正如久蟄龍，青天飛霹靂。
雖云墮怪奇，要勝常憫默。
一朝此翁死，千金求不得。
四月
作者：陸游
朝代：宋

四月江南暑尚微，虚堂初換葛衣時。
懶陪陌上雍容騎，且對窗間腷膊棋。
糝徑落花猶片片，拂雲新竹已離離。
年来病肺疏杯酌，應接風光賴有詩。